#2732: Mayat Tidak Diterima Bumi

Soalan:
Assalamualaikum Dato’ Seri. Adakah kisah mayat tidak diterima bumi pada zaman Rasulullah SAW?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Menjadi kelaziman apabila berlaku kematian, hendaklah dikebumikan. Firman Allah SWT:
مِنْهَا خَلَقْنَاكُمْ وَفِيهَا نُعِيدُكُمْ وَمِنْهَا نُخْرِجُكُمْ تَارَةً أُخْرَىٰ
Maksudnya:
 “Dari bumilah Kami ciptakan kamu, dan ke dalamnya Kami akan mengembalikan kamu, dan daripadanya pula Kami akan mengeluarkan kamu sekali lagi.”
(Surah Taha: 55)
Dalam menjawab persoalan di atas, kami nukilkan hadith daripada Anas R.A, katanya:
كَانَ رَجُلٌ نَصْرَانِيًّا فَأَسْلَمَ، وَقَرَأَ البَقَرَةَ وَآلَ عِمْرَانَ، فَكَانَ يَكْتُبُ لِلنَّبِيِّ صَلَّى اللهُ عَلَيْهِ وَسَلَّمَ، فَعَادَ نَصْرَانِيًّا، فَكَانَ يَقُولُ: مَا يَدْرِي مُحَمَّدٌ إِلَّا مَا كَتَبْتُ لَهُ فَأَمَاتَهُ اللَّهُ فَدَفَنُوهُ، فَأَصْبَحَ وَقَدْ لَفَظَتْهُ الأَرْضُ، فَقَالُوا: هَذَا فِعْلُ مُحَمَّدٍ وَأَصْحَابِهِ لَمَّا هَرَبَ مِنْهُمْ، نَبَشُوا عَنْ صَاحِبِنَا فَأَلْقَوْهُ، فَحَفَرُوا لَهُ فَأَعْمَقُوا، فَأَصْبَحَ وَقَدْ لَفَظَتْهُ الأَرْضُ، فَقَالُوا: هَذَا فِعْلُ مُحَمَّدٍ وَأَصْحَابِهِ، نَبَشُوا عَنْ صَاحِبِنَا لَمَّا هَرَبَ مِنْهُمْ فَأَلْقَوْهُ، فَحَفَرُوا لَهُ وَأَعْمَقُوا لَهُ فِي الأَرْضِ مَا اسْتَطَاعُوا، فَأَصْبَحَ وَقَدْ لَفَظَتْهُ الأَرْضُ، فَعَلِمُوا: أَنَّهُ لَيْسَ مِنَ النَّاسِ، فَأَلْقَوْهُ.
Maksudnya: Ada seorang lelaki Nasrani yang memeluk Islam dan membaca surah al-Baqarah serta Ali ‘Imran. Dia menjadi penulis untuk Nabi SAW. Suatu ketika dia kembali menjadi Nasrani dan berkata: “
Muhammad tidak mengetahui selain apa yang aku tulis kepadanya.
” Lalu Allah mematikannya dan mereka mengebumikannya.
Pada pagi keesokan harinya, jasadnya dicampak keluar oleh perut bumi. Orang Nasrani berkata: “
Ini ialah perbuatan Muhammad dan para pengikutnya, ketika lari daripada mereka maka mereka menggali kubur sahabat kita dan mencampakkannya di atas tanah
.” Mereka pun menggali kubur yang lebih dalam untuknya.
Namun, pagi keesokan harinya dia telah dicampak keluar oleh tanah. Mereka berkata: “
Ini ialah perbuatan Muhammad dan sahabat-sahabatnya, mereka membongkar kubur sahabat kita, kerana dia keluar daripada agama mereka, lalu mereka mencampakkannya di atas tanah.”
 Mereka kembali menggali dan memperdalamkan kuburnya semampu mereka. Pagi keesokan harinya, dia kembali dikeluarkan oleh tanah. Akhirnya mereka mengetahui bahawa itu bukan perbuatan manusia. Maka mereka pun mencampakkannya begitu saja.
Riwayat al-Bukhari (3617) dan Muslim (2781)
Syeikh al-Islam berkata: Orang celaka ini yang mendustakan Nabi SAW bahawa dia tidak tahu apa yang Allah tetapkan ke atasnya sehingga Allah menghukumnya dan mendedah aibnya dengan dikeluarkan daripada bumi sekalipun ditanam beberapa kali. Hal seperti ini adalah perkara yang luar biasa menunjukkan setiap seseorang akan hukuman seperti ini apabila dituduhnya kepada Rasul dengan cara mendustakan sedangkan orang mati lain tidak dikenakan hukuman sepertinya. Ini merupakan jenayah yang amat besar, bukan semata-mata kerana murtad, kerana ramai orang murtad mati tidak dimusibah seperti ini. Sesungguhnya Allah ingin membalas kepada penghina Rasul-Nya SAW sehingga dia menzahirkan bagi agama-Nya dan pendustaan kepada pendusta kerana manusia tidak mungkin untuk membalas dan menghukum mereka. (Lihat
al-Sarim al-Maslul,
 1/122)
Nas di atas jelas menunjukkan kepada kita betapa ruginya penentang Rasulullah SAW apatah lagi yang memperlekeh dan mempersendakannya. Balasannya amat dahsyat di sisi Allah SWT di dunia lagi, sementelahan di akhirat pula.
Kami akhiri dengan doa:
اللَّهُمَّ إِنَّا نَسْأَلُكَ مِنَ الخَيْرِ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، وَنَعُوْذُ بِكَ مِنَ الشَّرِّ كُلِّهِ عَاجِلِهِ وَآجِلِهِ ، مَا عَلِمْنَا مِنْهُ وَمَا لَمْ نَعْلَمْ ، اللَّهُمَّ إِنَّا نَسْأَلُكَ مِنْ خَيْرِ مَا سَأَلَكَ عَبْدُكَ وَنَبِيُّكَ ، وَنَعُوْذُ بِكَ مِنْ شَرِّ مَا عَاذَ بِهِ عَبْدُكَ وَنَبِيُّكَ ، اللَّهُمَّ إِنَّا نَسْأَلُكَ الجَنَّةَ وَمَا قرَّبَ إِلَيْهَا مِنْ قَولٍ أَوْ عَمَلٍ ، وَنَعُوْذُ بِكَ مِنَ النَّارِ وَمَا قَرَّبَ إِلَيْهَا مِنْ قَوْلٍ أَوْ عَمَلٍ ، وَنَسْأَلُكَ أَنْ تَجْعَلَ كُلَّ قَضَاءٍ قَضَيْتَهُ لَنَا خَيْرًا
Maksudnya:
“Ya Allah, kami memohon kepada-Mu semua kebaikan yang disegerakan mahupun yang ditunda, serta apa yang kami ketahui mahupun tidak kami ketahui. Kami berlindung kepada-Mu daripada semua keburukan, baik yang disegerakan mahupun yang ditunda, serta yang kami ketahui mahupun yang tidak kami ketahui. Ya Allah, sungguh kami memohon kepada-Mu dari kebaikan apa yang diminta oleh hamba dan Nabi-Mu Muhammad SAW kepada-Mu dan kami berlindung kepada-Mu dari apa yang diminta perlindungan oleh hamba dan nabi-Mu. Ya Allah, kami memohon kepada-Mu syurga dan apa yang mendekatkan kepadanya baik berupa ucapan mahupun perbuatan. Dan kami berlindung kepada-Mu dari neraka dan apa yang mendekatkan kepadanya baik berupa ucapan atau perbuatan. Dan kami memohon kepada-Mu semua takdir yang Engkau tentukan baik untuk kami.”
Bertarikh: 22 Ogos 2023 bersamaan 5 Safar 1445 H


#2733: Musailimah al-Kazzab

Soalan:
Assalamualaikum Dato’ Seri. Benarkah Nabi SAW mengetahui kisah Musailimah al-Kazzab dan pernah menemuinya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Nama Musailimah
Musailimah mendakwa dirinya sebagai nabi pada tahun 10 Hijrah. Dia telah mencipta syair-syair (dengan tujuan meniru al-Quran), menghalalkan arak dan zina dalam kalangan kaumnya. Pada masa yang sama, dia tetap mengiktiraf bahawa Rasulullah SAW adalah seorang nabi. Lantaran itu, kaumnya terperdaya lalu mengikutinya serta memberikan sokongan kepadanya. Akhirnya tindakan Musailimah itu menjadi satu urusan yang besar sehingga dia digelar sebagai ‘Rahman al-Yamamah’ kerana ketinggian kedudukannya dalam kalangan pengikutnya.
Terdapat beberapa riwayat yang berbeza mengenai Musailimah al-Kazzab. Setelah diteliti, ternyata semua riwayat tersebut memaparkan sikap Musailimah yang angkuh, sombong dan gila kuasa. Dia sebenarnya tidak datang bersama-sama rombongan utusan lain untuk bertemu Rasulullah SAW. Rasulullah SAW ingin melembutkan hatinya, lalu dilayaninya dengan kata-kata dan tingkah laku yang baik pada mulanya. Namun, setelah Rasulullah SAW melihat tidak ada faedahnya pada Musailimah, maka Baginda SAW meramalkan mengenai kejahatan yang ada pada Musailimah. (Lihat
al-Rahiq al-Makhtum
, hlm. 383;
al-Bidayah wa al-Nihayah
, 7/256-257)
Terdapat riwayat daripada Ibn Abbas R.Anhuma, beliau berkata: “Musailimah al-Kazzab datang pada zaman Rasulullah SAW dan dia berkata: ‘Jika Muhammad mewariskan kepadaku kenabian selepasnya pasti aku mengikutinya.’ Dia datang ke Madinah bersama sejumlah orang daripada kaumnya. Rasulullah SAW datang kepadanya bersamanya Thabit bin Qais bin Syammas dan di tangan Rasulullah terdapat sepotong pelepah kurma sehingga Baginda berdiri di hadapan Musailimah bersama para sahabatnya. Baginda bersabda:
‘Sekiranya engkau meminta kepadaku sepotong kayu ini, nescaya aku tidak akan memberikannya kepadamu. Engkau tidak akan dapat melampaui urusan Allah. Jika engkau membelakangi, nescaya Allah akan membinasakanmu. Sesungguhnya aku melihat engkau adalah apa yang aku lihat dalam mimpiku dan ini Thabit akan menjawab (penentangan) kamu bagi pihakku.’ Ke
mudian Baginda meninggalkannya.” (Riwayat al-Bukhari, 4373).
Dalam riwayat lain, diceritakan bahawa Musailimah al-Kazzab datang ke Madinah lalu dia singgah di rumah Bint al-Harith bin Kuraiz yang merupakan Umm Abdullah bin ‘Amir. Rasulullah SAW datang kepadanya bersama Thabit bin Qais bin Syammas yang dikenali sebagai jurucakap Rasulullah SAW dan ketika itu di tangan Rasulullah SAW terdapat ranting kayu. Baginda SAW berhenti di hadapan Musailimah dan bercakap dengannya. Musailimah berkata kepada Baginda: “Jika engkau mahu, kami akan membiarkanmu menguruskan urusan (kenabian) ini, kemudian engkau menjadikannya untuk kami selepas kamu.” Nabi SAW bersabda:
“Sekiranya engkau meminta ranting kayu ini nescaya aku tidak akan memberikannya kepadamu dan sesungguhnya aku melihat engkau ialah orang yang diperlihatkan kepadaku dalam mimpiku. Ini Thabit bin Qais yang akan menjawab (penentangan) kamu bagi pihakku.”
Lalu Nabi SAW beredar.
Setelah itu, Ibn Abbas menyebutkan bahawa beliau bertanya berkenaan sabda Nabi SAW:
“Sesungguhnya engkau yang diperlihatkan kepadaku dalam mimpiku.”
 Maka Abu Hurairah mengkhabarkan kepadanya bahawa Rasulullah SAW bersabda:
“Ketika aku sedang tidur, aku melihat dua gelang emas di tanganku. Keduanya membuat aku berasa risau. Maka diwahyukan kepadaku dalam mimpi itu, ‘hendaklah engkau meniup keduanya.’ Aku pun meniup keduanya, maka keduanya terbang (lenyap). Aku menafsirkan keduanya ialah pendusta yang akan keluar sesudahku.”
 Salah seorangnya ialah al-‘Ansi dan seorang lagi ialah Musailimah. (Riwayat al-Bukhari, 4374).
Begitu juga dalam riwayat yang lain, Abu Hurairah RA pernah menceritakan bahawa Rasulullah SAW bersabda:
“Ketika aku sedang tidur, didatangkan kepadaku perbendaharaan bumi, lalu diletakkan di telapak tanganku dua gelang emas, maka hal itu terasa sangat berat bagiku. Kemudian diwahyukan kepadaku agar meniup keduanya. Aku meniup keduanya lalu keduanya pergi. Aku menafsirkan bahawa keduanya ialah dua orang pendusta yang aku berada di antara keduanya, iaitu pemimpin San‘a’ (al-‘Ansi) dan pemimpin Yamamah (Musailimah).”
(
Riwayat al-Bukhari
, 4375).
Musailimah mendakwa dirinya sebagai nabi pada tahun 10 Hijrah. Dia telah mencipta syair-syair (dengan tujuan meniru al-Quran), menghalalkan arak dan zina dalam kalangan kaumnya. Pada masa yang sama, dia tetap mengiktiraf bahawa Rasulullah SAW adalah seorang nabi. Lantaran itu, kaumnya terperdaya lalu mengikutinya serta memberikan sokongan kepadanya. Akhirnya tindakan Musailimah itu menjadi satu urusan yang besar sehingga dia digelar sebagai ‘Rahman al-Yamamah’ kerana ketinggian kedudukannya dalam kalangan pengikutnya.
Dia menulis sepucuk surat kepada Rasulullah SAW dengan menyebutkan di dalamnya: “Sesungguhnya aku berkongsi urusan ini dengan kamu. Bagi kami separuh urusan dan bagi Quraisy separuh urusan.” Rasulullah SAW menjawab suratnya dengan menyebut:
“Sesungguhnya bumi ini adalah milik Allah yang diwariskan-Nya kepada sesiapa yang dikehendaki-Nya, sedangkan kesudahan yang baik itu ialah untuk orang yang bertakwa.”
 (Lihat
Zad al-Ma‘ad,
3/31-32).
Musailimah telah dibunuh dalam peperangan al-Yamamah semasa pemerintahan Abu Bakar al-Siddiq RA pada bulan Rabiul Awwal tahun 12 Hijrah. Dia telah dibunuh oleh Wahsyi iaitu orang yang sama telah membunuh Hamzah (yang kemudiannya memeluk agama Islam). (Lihat
al-Rahiq al-Makhtum,
hlm. 384)
Dalam menjawab persoalan di atas, kami nukilkan hadith daripada Abu Hurairah R.A bahawa Rasulullah SAW bersabda:
بَيْنَمَا أَنَا نَائِمٌ، رَأَيْتُ فِي يَدَيَّ سِوَارَيْنِ مِنْ ذَهَبٍ، فَأَهَمَّنِي شَأْنُهُمَا، فَأُوحِيَ إِلَيَّ فِي المَنَامِ: أَنِ انْفُخْهُمَا، فَنَفَخْتُهُمَا فَطَارَا، فَأَوَّلْتُهُمَا كَذَّابَيْنِ، يَخْرُجَانِ بَعْدِي فَكَانَ أَحَدُهُمَا العَنْسِيَّ، وَالآخَرُ مُسَيْلَمَةَ الكَذَّابَ، صَاحِبَ اليَمَامَةِ.
Maksudnya:
Ketika aku sedang tidur, aku melihat pada kedua tanganku gelang emas, kedua-dua gelang itu merisaukanku. Maka diwahyukan kepadaku dalam tidurku: “Hendaklah engkau meniup kedua-duanya.” Aku pun meniup kedua-duanya hingga terbang. Aku menakwilkannya sebagai dua pendusta yang akan muncul sesudahku. Maka salah satunya ialah al-‘Ansi, dan seorang lagi ialah Musailamah al-Kazzab, penguasa Yamamah.
Riwayat al-Bukhari (3621)
Betapa tegasnya Nabi SAW sehingga Baginda menyebut ketika Baginda berdiri di hadapan Musailamah di tengah-tengah para pengikutnya, di mana Baginda bersabda:
لَوْ سَأَلْتَنِي هَذِهِ القِطْعَةَ مَا أَعْطَيْتُكَهَا، وَلَنْ تَعْدُوَ أَمْرَ اللَّهِ فِيكَ، وَلَئِنْ أَدْبَرْتَ ليَعْقِرَنَّكَ اللَّهُ، وَإِنِّي لَأَرَاكَ الَّذِي أُرِيتُ فِيكَ مَا رَأَيْتُ.
Maksudnya:
“Kalau engkau meminta kepadaku sepotong pelepah ini sekalipun, aku tidak akan memberikannya kepadamu. Hukum Allah sesekali tidak akan pernah berada padamu. Kalau engkau murtad nescaya Allah akan membinasakanmu. Sesungguhnya aku melihat bahawa engkau ialah orang yang diperlihatkan kepadaku (dalam mimpi).”
Riwayat al-Bukhari (3620)
Akhir kalam, marilah sama-sama kita berdoa kepada ALlah SWT supaya kita menajdi pengikut tegar Rasulullah SAW serta melaksanakan titah perintahnya dan termasuk dalam umatnya yang taat.
Kami akhiri dengan doa:
اللَّهُمَّ زِدْنَا وَلَا تَنْقُصْنَا، وَأَكْرِمْنَا وَلَا تُهِنَّا، وَأَعْطِنَا وَلَا تَحْرِمْنَا، وَآثِرْنَا وَلَا تُؤْثِرْ عَلَيْنَا، وَارْضِنَا وَارْضَ عَنَّا
Maksudnya:
“Wahai Allah! Tambahkanlah buat kami dan jangan Engkau kurangkan. Muliakanlah kami, jangan hinakan kami. Berilah buat kami, jangan dicegahnya. Pilihlah kami, jangan Engkau biarkan dan redhailah kami dan redhailah pula semua usaha kami.”
Riwayat al-Tirmizi (3173), al-Nasa’ie dalam
al-Sunan al-Kubra
 (1443) dan Ahmad (223)

Bertarikh: 22 Ogos 2023 bersamaan 5 Safar 1445 H


#2734: Penghulu Wanita Syurga

Soalan:
Assalamualaikum Dato’ Seri. Siapakah penghulu wanita syurga?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, kami nukilkan hadith daripada daripada Aisyah R.Anha, katanya: Fatimah datang berjalan kaki, dan cara berjalannya adalah seakan-akan cara berjalan Nabi SAW. Maka Nabi SAW bersabda: “Selamat datang wahai puteriku.” Kemudian Baginda mendudukkan Fatimah pada bahagian kanannya –  atau kata perawi, sebelah kirinya – kemudian membisikkan sesuatu kepadanya, lalu Fatimah menangis.
Setelah itu, aku bertanya kepadanya: “Apakah yang menyebabkan engkau menangis?” Kemudian Baginda membisikkan lagi sesuatu kepadanya, lalu Fatimah ketawa. Aku berkata: Aku tidak pernah melihat seperti hari ini, kegembiraan yang begitu hampir dengan kesedihan. Aku pun bertanya kepadanya tentang apa yang dikatakan Nabi SAW, tetapi beliau berkata: “Aku tidak akan membocorkan rahsia Rasulullah SAW.” Setelah Nabi SAW wafat, maka aku pun bertanya kepadanya.
Fatimah berkata: Baginda membisikkan kepadaku: “Sesungguhnya Jibril membentangkan bacaan al-Qur’an kepadaku sekali setiap tahun, tetapi tahun ini Jibril membentangkan kepadaku sebanyak dua kali, dan aku fikir ia tidak lain tidak bukan kerana ajalku hampir tiba, dan sesungguhnya engkau ialah ahli keluargaku yang pertama yang akan menyusuliku (yakni meninggal dunia selepasku).” Aku pun menangis. Lalu Baginda bersabda lagi:
أَمَا تَرْضَيْنَ أَنْ تَكُونِي سَيِّدَةَ نِسَاءِ أَهْلِ الجَنَّةِ، أَوْ نِسَاءِ المُؤْمِنِينَ، فَضَحِكْتُ لِذَلِكَ.
Maksudnya:
“Tidakkah engkau redha untuk menjadi penghulu wanita-wanita penghuni syurga – atau (kata perawi) wanita-wanita yang beriman?” Aku pun ketawa kerana hal itu.
Riwayat al-Bukhari (3623)
Biografi Fatimah R.Anha
Beliau ialah Ummul Hasanain Fatimah binti Rasulullah SAW Abu al-Qasim Muhammad bin Abdullah bin ‘Abd al-Muttalib bin Hasyim bin ‘Abd Manaf al-Qurasyiyyah al-Hasyimiyyah. Beliau dilahirkan tidak lama sebelum Nabi diutuskan menjadi Rasul. Beliau berkahwin dengan Ali bin Abu Talib pada bulan Zulkaedah atau hampir-hampir dengan bulan tersebut, pada tahun 2 Hijrah selepas perang Badar. Ibn ‘Abd al-Bar menyebutkan, Ali R.A bersama dengan Fatimah R.Anha sebagai suami isteri selepas perang Uhud dan hasil perhubungan tersebut, lahirlah al-Hasan, al-Husain, Muhsin, Ummu Kulthum dan Zainab.
Baginda SAW sangat menyayanginya, memuliakannya dan menggembirakan hatinya. Malah kelebihan dan kebaikannya juga sangat banyak. Di samping itu, beliau merupakan seorang yang penyabar, beragama, baik hati, menjaga diri, berasa cukup dan redha dengan yang sedikit, dan selalu bersyukur kepada Allah. (Lihat
Siyar A‘lam al-Nubala’,
2/118-119).
Fatimah lebih muda daripada Zainab, isteri Abu al-‘As bin Rabi‘ dan Ruqayyah, isteri Uthman bin ‘Affan. Beliau juga lebih muda daripada Ummu Kulthum. Fatimah al-Zahra’ menyaksikan sendiri betapa halangan dan rintangan yang telah dihadapi ayahandanya dalam memperjuangkan Islam. Pernah ketika Nabi SAW dihina, dimaki hamun, malah diletakkan najis binatang ketika Nabi SAW sedang sujud; menyembah Allah SWT. Dalam keadaan sedih melihat keadaan itu, Fatimah membersihkan tubuh Nabi daripada kotoran yang ditaburkan oleh kaum Quraisy.
Aisyah R.Anha pernah menyebutkan bahawa Fatimah R.Anha ialah orang yang paling mirip dengan Rasulullah SAW. Aisyah R.Anha berkata:
مَا رَأَيْتُ أَحَدًا أَشْبَهَ سَمْتًا وَدَلًّا وَهَدْيًا بِرَسُولِ اللَّهِ صَلَّى اللهُ عَلَيْهِ وَسَلَّمَ مِنْ فَاطِمَةَ بِنْتِ رَسُولِ اللَّهِ صَلَّى اللهُ عَلَيْهِ وَسَلَّمَ فِي قِيَامِهَا وَقُعُودِهَا
Maksudnya:
 “
Aku tidak pernah melihat seorang pun yang lebih menyerupai Rasulullah SAW sama ada ketika senyap, perilakunya dan pendiriannya kecuali Fatimah binti Rasulullah, ketika berdiri mahupun duduknya.”
Riwayat Abu Dawud (5217), al-Tirmizi (3872) dan al-Nasa’i dalam
 al-Sunan al-Kubra
 (8369)
Setelah enam bulan wafatnya Rasulullah SAW, Fatimah Zahra jatuh sakit. Namun ditengah kesakitan yang dialami, Fatimah bukannya bersedih tetapi  gembira kerana telah mengetahui dia akan menyusul ayahnya, Rasulullah SAW. Fatimah meninggal dunia pada malam selasa tanggal 13 Ramadhan tahun 11H/23 November 632 M pada usia 28 tahun. Jenazahnya dikuburkan di perkuburan Baqi‘ di Madinah. (Lihat
The Great Sahaba
oleh Rizem Aizid, hlm. 50).
Al-Zahabi membawakan riwayat daripada al-Zuhri, daripada ‘Urwah, daripada Aisyah R.Anha, katanya: Fatimah R.Anha hidup selepas kewafatan Nabi SAW selama enam bulan dan beliau dikebumikan pada waktu malam. Al-Waqidi berkata: “Inilah pendapat yang paling sabit (kuat) di sisi kami.” Jenazahnya dimandikan oleh Ali. Kemudian disolatkan oleh al-‘Abbas dan begitu juga beliau, Ali dan al-Fadhl yang menurunkan jenazahnya ke dalam liang kuburnya. Menurut Sa‘id bin ‘Ufair pula, beliau wafat pada malam selasa selepas berlalunya tiga bulan selepas bulan Ramadhan, tahun 11 Hijrah, ketika berusia 27 tahun atau seumpamanya, dan dikebumikan pada waktu malam.
Manakala menurut Abu Jaafar al-Baqir, beliau meninggal dunia selepas tiga bulan daripada kewafatan bapanya, ketika berusia 28 tahun. Terdapat riwayat daripada Ibn Abi Mulaikah, daripada Aisyah, katanya: “Tempoh  masa antara Fatimah dan bapanya ialah dua bulan.” (Lihat
Siyar A‘lam al-Nubala’,
2/127-128).
Kami akhiri dengan doa:
اللَّهُمَّ اجْعَلْ خَيْرَ أَعْمَارِنَا أَوَاخِرَهَا، وَخَيْرَ أَعْمَالِنَا خَوَاتِمَهَا، وَاجْعَلْ خَيْرَ أَيَّامِنَا يَوْمَ نَلْقَاكَ
Maksudnya:
“Ya Allah! Jadikanlah sebaik-baik umur kami adalah pada penghujungnya, dan sebaik-baik amalan kami sebagai penutupnya. Dan jadikanlah sebaik-baik hari kami, adalah hari dimana kami berjumpa dengan-Mu kelak.”
Bertarikh: 22 Ogos 2023 bersamaan 5 Safar 1445 H


#2735: Ummul Mukminin Melihat Jibril

Soalan:
Assalamualaikum Dato’ Seri. Adakah sahabat Nabi SAW di kalangan isteri Baginda SAW pernah melihat Jibril?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, kami nukilkan hadith daripada Abu Uthman, katanya:
أُنْبِئْتُ أَنَّ جِبْرِيلَ عَلَيْهِ السَّلاَمُ أَتَى النَّبِيَّ صَلَّى اللهُ عَلَيْهِ وَسَلَّمَ، وَعِنْدَهُ أُمُّ سَلَمَةَ، فَجَعَلَ يُحَدِّثُ ثُمَّ قَامَ، فَقَالَ النَّبِيُّ صَلَّى اللهُ عَلَيْهِ وَسَلَّمَ لِأُمِّ سَلَمَةَ: «مَنْ هَذَا؟» أَوْ كَمَا قَالَ، قَالَ: قَالَتْ: هَذَا دِحْيَةُ، قَالَتْ أُمُّ سَلَمَةَ: ايْمُ اللَّهِ مَا حَسِبْتُهُ إِلَّا إِيَّاهُ، حَتَّى سَمِعْتُ خُطْبَةَ نَبِيِّ اللَّهِ صَلَّى اللهُ عَلَيْهِ وَسَلَّمَ يُخْبِرُ جِبْرِيلَ، أَوْ كَمَا قَالَ، قَالَ: فَقُلْتُ لِأَبِي عُثْمَانَ: مِمَّنْ سَمِعْتَ هَذَا؟ قَالَ: مِنْ أُسَامَةَ بْنِ زَيْدٍ
Maksudnya:
Aku diberitahu bahawa Jibril A.S datang kepada Nabi SAW dan Umm  Salamah ada di sisi Baginda. Dia pun mula berbicara lalu berdiri. Nabi SAW bertanya kepada Ummu Salamah: “Adakah kamu tahu siapakah ini?” –atau seperti yang Baginda sabdakan – lalu Umm Salamah menjawab: “Ini ialah Dihyah.” Ummu  Salamah berkata pula: “Demi Allah, aku memang menyangka beliau ialah Dihyah, sehinggalah aku mendengar khutbah Nabi SAW yang mengkhabarkan tentang Jibril, atau seperti yang dikatakannya.” Perawi berkata: Aku bertanya kepada Abu Uthman: “Daripada siapa engkau mendengar riwayat ini?” Dia menjawab: “Daripada Usamah bin Zaid.”
Riwayat al-Bukhari (3634)
Biografi Ummul Mukminin Ummu Salamah binti Huzaifah R.Anha
Beliau ialah Ummu Salamah Hind binti Abu Umayyah bin al-Mughirah bin Abdullah bin Umar bin Makhzum bin Yaqazah bin Murrah al-Makhzumiyyah. Beliau adalah anak saudara kepada Khalid bin al-Walid R.A dan juga anak saudara kepada Abu Jahal bin Hisyam.  Sebelum berkahwin dengan Nabi SAW, beliau adalah isteri kepada Abu Salamah bin ‘Abd al-Asad al-Makhzumi yang merupakan adik-beradik susuan Baginda dan Abu Salamah R.A juga ialah seorang lelaki yang soleh. Ummu Salamah termasuk salah seorang sahabat yang awal berhijrah. Beliau berhijrah bersama suaminya ke Habasyah, kemudian berhijrah pula ke Madinah. Malah, ada pendapat menyatakan, beliau adalah wanita pertama yang berhijrah ke Madinah menaiki tunggangan.
Nabi SAW mula menggauli Ummu Salamah R.Anha sebagai suami isteri pada tahun ke-4 Hijrah. Tambahan lagi, Ummu Salamah R.Anha merupakan antara perempuan yang paling cantik dan paling mulia nasabnya dalam kalangan Arab. Selain daripada itu, beliau juga memiliki anak-anak dalam kalangan sahabat iaitu Umar, Salamah dan Zainab. Terdapat riwayat daripada Umar bin Abu Salamah, katanya: “Rasulullah SAW telah mengutus bapaku ke Abu Qatan pada bulan al-Muharram tahun 4 Hijrah, dan beliau telah menghabiskan masa selama 29 malam. Kemudian, beliau kembali pulang pada bulan Safar, dan lukanya ketika perang Uhud dahulu semakin parah. Lalu beliau meninggal dunia disebabkan oleh luka tersebut, lapan hari setelah berlalunya bulan Jumada al-Akhirah. Ibuku tempoh iddahnya habis pada bulan Syawal. Setelah itu, Rasulullah SAW menikahinya.”
Bapa Ummu Salamah diberi gelaran sebagai
Zad al-Rakib
 (iaitu bekalan bagi orang yang bermusafir). Bapanya digelar sedemikian kerana dia seorang yang sangat pemurah. Buktinya, apabila dia bermusafir, orang lain yang bersamanya dalam permusafiran tersebut tidak perlu lagi membawa bekalan kerana bekalan yang disediakannya itu sudah mencukupi buat mereka. Dikatakan, nama bapanya ialah Huzaifah, dan ada juga yang berpendapat namanya ialah Sahl. Ibunya pula bernama ‘Atikah binti ‘Amir bin Rabi‘ah bin Malik bin Khuzaimah bin ‘Alqamah bin Firas. Bukan itu sahaja, para ulama juga berselisih mengenai nama sebenarnya. Sebahagian mereka berpendapat, namanya ialah Ramlah. Sebahagian lagi pula berpendapat, namanya ialah Hind, dan inilah pendapat yang tepat serta merupakan pendapat sekumpulan ulama berkenaan nama Ummu Salamah. (Lihat
Siyar A‘lam al-Nubala’
, 2/201-203;
al-Isabah fi Tamyiz al-Sahabah
, 8/342;
al-Isti‘ab fi Ma‘rifah al-Ashab
, 4/1920).
Begitu juga beliau turut  meriwayatkan sejumlah hadith. Manakala di antara mereka yang meriwayatkan pula daripadanya ialah Sa‘id bin al-Musayyib, Syaqiq bin Salamah, al-Aswad bin Yazid, al-Sya‘bi, Abu Soleh al-Samman, Mujahid, Nafi‘ bin Jubair bin Mut‘im, Nafi‘ maulanya, Nafi‘ maula Ibn Umar, ‘Ata’ bin Abu Rabah, Syahr bin Hausyab, Ibn Abi Mulaikah dan ramai lagi. Bukan itu sahaja, beliau turut dianggap sebagai salah seorang ahli fiqh dalam kalangan sahabat. (Lihat
Siyar A‘lam al-Nubala’
, 2/202-203).
Beliau juga merupakan isteri Baginda yang terakhir sekali meninggal dunia. Beliau diberi umur yang panjang sehinggakan beliau masih lagi hidup ketika peristiwa pembunuhan al-Husain. Beliau hidup kira-kira 90 tahun. Beliau meninggal dunia pada bulan Zulkaedah tahun 59 Hijrah. Namun, ada pendapat menyatakan, beliau meninggal dunia pada awal pemerintahan Khalifah Yazid bin Mu‘awiyah pada tahun 60 Hijrah. Dikatakan juga beliau meninggal dunia pada bulan Ramadhan atau Syawal tahun 59 Hijrah, dan solat jenazahnya diimamkan oleh Abu Hurairah. Akan tetapi ada yang berpendapat, solat jenazahnya diimamkan oleh Sa‘id bin Zaid.
Terdapat riwayat daripada Muharib bin Dithar bahawa ketika mana Ummu Salamah hampir wafat, beliau telah mewasiatkan agar solat jenazahnya diimamkan oleh Sa‘id bin Zaid, dan Gabenor Madinah ketika itu ialah Marwan. Namun, menurut al-Hasan bin Uthman, gabenor ketika itu ialah al-Walid bin ‘Utbah, dan solat jenazahnya diimamkan oleh Abu Hurairah. Manakala jenazahnya pula dimasukkan ke dalam kubur oleh kedua anaknya iaitu Umar dan Salamah, Abdullah bin Abdullah bin Abu Umayyah dan Abdullah bin Wahb bin Zam‘ah. Beliau dikebumikan di perkuburan Baqi‘. (Lihat
Siyar A‘lam al-Nubala’
, 2/202-203;
al-Isti‘ab fi Ma‘rifah al-Ashab
, 4/1921).
Nas Ilahi menunjukkan Allah membersih dan memuliakan keluarga Baginda SAW sebagaimana firman-Nya:
 إِنَّمَا يُرِيدُ اللَّهُ لِيُذْهِبَ عَنكُمُ الرِّجْسَ أَهْلَ الْبَيْتِ وَيُطَهِّرَكُمْ تَطْهِيرًا
Maksudnya:
Sesungguhnya Allah (perintahkan kamu dengan semuanya itu) hanyalah kerana hendak menghapuskan perkara-perkara yang mencemarkan diri kamu – wahai “Ahlul Bait” dan hendak membersihkan kamu sebersih-bersihnya (dari segala perkara yang keji).
(Surah al-Ahzab: 33)
Kami akhiri dengan doa:
رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
“Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati kami perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu.”
Surah al-Hasyr (10)
Bertarikh: 22 Ogos 2023 bersamaan 5 Safar 1445 H


#2736: Guna Kain Tuala yang Terkena Air Mani

Soalan:
Assalamualaikum Dato’ Seri. Semalam saya mimpi basah dan terkeluar air mani, kemudian saya terus pergi untuk mandi wajib. Saya tukar seluar dengan kain tuala, tiba-tiba saya kesan air mani ada dekat kain tuala saya, yang berkemungkinan terkena ketika saya tukar seluar, tetapi ketika itu saya sudah lap badan menggunakan kain tersebut. Soalannya, adakah kain tuala tersebut masih boleh digunakan? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab soalan di atas, secara umumnya ulama berbeza pendapat mengenai kesucian air mani. Namun pendapat yang terpilih ialah air mani manusia dihukumkan sebagai suci dan bukannya najis. Ini adalah sebagaimana disebutkan oleh Imam al-Nawawi dalam kitabnya bahawa air mani manusia adalah suci di sisi ulama mazhab Syafi‘i. Inilah pendapat yang tepat yang dinaskan oleh Imam al-Syafi‘i dalam kitab-kitabnya dan pendapat yang telah diputuskan oleh majoriti ulama dalam kalangan mazhab Syafi‘i. Justeru, air mani anak Adam menurut mazhab Syafi‘i adalah suci, tidak kira lelaki atau perempuan, Muslim atau kafir. Selain itu, pendapat ini juga — yakni air mani manusia adalah suci — merupakan pendapat Sa‘id al-Musayyid, ‘Ata’, Ishaq bin Rahawaih, Abu Thaur, Daud, Ibn al-Munzir dan riwayat yang sahih (paling kuat) daripada Ahmad — yakni dalam mazhab Hanbali.
Kesucian air mani itu adalah berdasarkan hadith yang menceritakan mengenai cara membersihkannya dengan cara menggosoknya. Jika air mani itu dianggap sebagai najis, maka tidak cukup sekadar membersihkannya dengan cara menggosoknya sebagaimana darah, air mazi dan selainnya — yang perlu dibasuh dengan air.
Adapun perkataan Aisyah R.Anha “إِنَّمَا كان يُجْزِئُكَ” yakni sekalipun secara zahirnya menunjukkan kepada wajib. Namun, ia dapat difahami sebagai sesuatu yang digalakkan (sunat) kerana beliau sendiri (yakni Aisyah R.Anha) berhujah dengan perkataan
al-Fark
 (yakni membersihkan air mani itu dengan cara menggosoknya). Kalaulah membasuh air mani itu adalah wajib, maka sudah tentu perkataannya itu merupakan hujah ke atasnya dan bukannya hujah bagi pihaknya. Sebenarnya Aisyah R.Anha ingin mengingkari perbuatan lelaki itu yang membasuh keseluruhan pakaiannya. Justeru, beliau menyebutkan bahawa membasuh keseluruhan pakaian — yang terkena air mani itu — adalah bidaah yang tercela, sebaliknya cukup bagi engkau untuk mendapatkan yang afdhal dan sempurna begini dan begini. (Lihat
Majmu‘ Syarh al-Muhazzab
, 2/554). Tambahan lagi, Dr. Wahbah al-Zuhaili juga selepas menukilkan kedua-dua pendapat (iaitu yang berpendapat ia adalah suci dan yang berpendapat ia adalah najis) berserta dalil-dalilnya turut membuat kesimpulan bahawa menurutnya pendapat yang paling kuat (yakni
rajih
) ialah pendapat yang menyatakan kesuciannya, sehingga tidak memestikan daripadanya yakni pendapat yang menyatakan kenajisannya merupakan asal usul manusia dan memudahkan ke atas umat manusia. (Lihat
al-Fiqh al-Islami wa Adillatuh
, 1/316).
Sekalipun air mani dianggap suci, namun kita digalakkan (sunat) untuk membersihkan badan atau pakaian yang terkena air mani itu berdasarkan hadith-hadith yang sahih yang terdapat dalam sahih al-Bukhari dan Muslim berkenaan perbuatan Aisyah R.Anha yang telah membasuh air mani pada pakaian Rasulullah SAW. Hal ini adalah bertujuan untuk keluar daripada khilaf ulama yang menyatakan mengenai kenajisannya — yakni air mani itu. (Lihat
 Majmu‘ Syarh al-Muhazzab
, 2/553-554).
Penjelasan lanjut mengenai hal ini, bolehlah merujuk kepada artikel kami dalam Ahkam Syar‘iyyah yang bertajuk:
#552 Kesucian Air Mani Manusia.
[1]
Kesimpulannya
Oleh itu, berbalik kepada soalan yang diajukan,
kami berpendapat bahawa tidak mengapa menggunakan kain tuala yang terkena air mani atau ada kesan air mani dan hal itu tidak menjadikan badan terkena najis kerana air mani dihukumkan sebagai suci.
Begitu juga tidak perlu membilas semula badan dengan air disebabkan menggunakan kain tuala yang terkenanya.
Sekalipun begitu, kami turut mengesyorkan kepada saudara yang bertanya agar membasuh atau menggosok bahagian tuala atau badan yang jelas terkena air mani (disebabkan tuala itu) kerana membersihkan badan atau pakaian yang terkena air mani adalah digalakkan (sunat), di samping keluar daripada khilaf mereka yang menghukumkannya sebagai najis.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Semoga Allah SWT memberikan kefahaman yang jelas kepada kita semua dalam beragama. Amin.
[1]
 Lihat
https://maktabahalbakri.com/552-air-mani-manusia-adalah-suci/
. Diakses pada 14 Ogos 2023.
Bertarikh: 22 Ogos 2023 bersamaan 5 Safar 1445 H


#2737: Bacaan Selepas Wudhu’ dan Fadhilatnya

Soalan:
Assalamualaikum Dato’ Seri. Boleh terangkan kepada kami adakah di sana doa atau bacaan selepas kita berwudhu’ dan apa fadhilat serta keistimewaannya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab persoalan di atas, kami terangkan dahulu definisi wudhu’:
Dari segi bahasa, wudhu’ ialah nama bagi sesuatu perbuatan menggunakan air pada anggota-anggota tertentu. Wudhu’ diambil dari perkataan (الوضاءة) iaitu kebersihan dan kesegaran.
Manakala dari segi syarak, wudhu’ merupakan penggunaan air bagi membasuh anggota-anggota yang dikhususkan. Dinamakan wudhu’ kerana menyucikan dan menyegarkan. Terdapat juga syarat, fardhu serta sunatnya yang harus disempurnakan. (Lihat
 al-Mu’tamad fi al-Fiqh al-Syafi’i
, 1/69)
Secara lebih jelas, wudhu’ bermaksud membersihkan sesuatu yang tertentu dengan beberapa perbuatan yang tertentu yang dimulakan dengan niat, iaitu membasuh muka, membasuh kedua-dua belah tangan, menyapu kepala dan akhirnya membasuh kedua belah kaki dengan syarat-syarat dan rukun-rukun yang tertentu. (Lihat
 al-Budur al-Tali`ah Syarh Risalah al-Jami`ah
, hlm. 123)
Pensyariatan Wudhu’
Allah SWT mensyari’atkan wuduk bagi mengangkat hadas bagi seseorang yang ingin melaksanakan ibadah yang tertentu seperti memegang mushaf al-Quran, solat, tawaf dan seumpamanya. Allah SWT berfirman di dalam al-Quran:
يَا أَيُّهَا الَّذِينَ آمَنُوا إِذَا قُمْتُمْ إِلَى الصَّلَاةِ فَاغْسِلُوا وُجُوهَكُمْ وَأَيْدِيَكُمْ إِلَى الْمَرَافِقِ وَامْسَحُوا بِرُءُوسِكُمْ وَأَرْجُلَكُمْ إِلَى الْكَعْبَيْنِ ۚ وَإِن كُنتُمْ جُنُبًا فَاطَّهَّرُوا ۚ
Maksudnya: “
Wahai orang-orang yang beriman, apabila kamu hendak mengerjakan sembahyang (padahal kamu berhadas kecil), maka (berwuduklah) iaitu basuhlah muka kamu, dan kedua belah tangan kamu meliputi siku, dan sapulah sebahagian dari kepala kamu, dan basuhlah kedua belah kaki kamu meliputi buku lali; dan jika kamu junub (berhadas besar) maka bersucilah dengan mandi wajib.
”
(Surah al-Maidah: 6)
Syeikh al-Sa’di menyatakan bahawa terdapat banyak persoalan hukum (yang dapat dikeluarkan) daripada ayat ini. Antaranya ialah perintah mendirikan solat, perintah untuk berniat bagi mengerjakan solat, juga disyaratkan untuk bersuci (daripada hadas) bagi sah solat, juga bersuci tidak diwajibkan ketika masuknya waktu solat tetapi wajib ketika hendak mendirikan solat dan lain-lain. (Lihat
Tafsir al-Sa’di
, hlm. 222)
Syeikh al-Maraghi menyatakan di dalam tafsirnya bahawa kewajipan mengambil wuduk adalah ketika hendak mendirikan solat pada masa yang sama dalam keadaan berhadas. (Lihat
 Tafsir al-Maraghi
, 6/61)
Di samping itu, Rasulullah SAW juga menganjurkan umatnya supaya mengambil wuduk pada situasi bukan ibadah seperti untuk tidur, makan, berada dalam keadaan marah dan sebagainya. Hal ini disebutkan Syeikh Abdullah Ibn Abd al-Rahman Bafadil al-Hadramiy di dalam kitab al-Muqaddimah al-Hadramiyyah, dengan berkata:
يُسْتَحَبُّ الْوضُوءُ مِن الفَصْد والحَجَامَةِ والرُعَافِ وَالنُّعَاس وَالنَّوْمِ قَاعِدًا مُمكنا مَقْعَدَته والقَيْء وَالقهقهة فِي الصَّلَاة وَأَكْل مَا مَسَّتْهُ النَّار وَأَكْل لَحْم الْجَزُور وَالشَّكّ فِي الْحَدَث وَمِن الْغَيْبَة والنميمة وَالْكذب والشتم وَالْكَلَام الْقَبِيح وَالْغَضَب ولإرادة النّوم ولقراءة الْقُرْآن والْحَدِيث وَالذكر وَالْجُلُوس فِي الْمَسْجِد والمرور فِيهِ ودراسة الْعلم وزيارة الْقُبُور وَمن حمل الْمَيِّت ومسه
Maksudnya:
Bahawa disunatkan untuk mengambil wuduk bagi sesiapa yang berbekam, hidung berdarah, mengantuk, tidur yang tetap punggungnya, muntah, batuk di dalam solat, memakan sesuatu yang dibakar dengan api, memakan daging unta, syak tentang hadas, ghibah, mengumpat, berdusta, mengeji orang lain, mengungkap perkataan yang teruk, marah,
ingin tidur
, membaca al-Quran dan hadith, berzikir, duduk di dalam masjid, melintasi masjid, mempelajari ilmu, menziarahi kubur, mengusung mayat dan menyentuhnya.
(Lihat
al-Muqaddimah al-Hadramiyyah
, hlm. 37)
Begitu juga dalam satu hadith yang diriwayatkan daripada al-Bara’ bin ‘Azib RAnhuma, bahawa Rasulullah SAW bersabda:
إِذَا أَتَيْتَ مَضْجَعَكَ، فَتَوَضَّأْ وُضُوءَكَ لِلصَّلاَةِ، ثُمَّ اضْطَجِعْ عَلَى شِقِّكَ الأَيْمَنِ
Maksudnya:
 “
Apabila kamu pergi ke tempat tidur kamu, maka hendaklah kamu berwuduk seperti wuduk kamu untuk mendirikan solat, kemudian berbaringlah di lambung sebelah kananmu.”
Riwayat al-Bukhari (247) dan Muslim (2710)
Dalam menjawab persoalan di atas, kami katakan terdapat sebuah hadith daripada Umar R.A, bahawa Rasulullah SAW bersabda:
مَا مِنْكُمْ مِنْ أَحَدٍ يَتَوَضَّأُ فَيُبْلِغُ أَوْ فَيُسْبِغُ الْوَضُوءَ ثُمَّ يَقُولُ : أَشْهَدُ أَنْ لَا إِلَهَ إِلَّا اللَّهُ وَأَنَّ مُحَمَّدًا عَبْدُ اللَّهِ وَرَسُولُهُ إِلَّا فُتِحَتْ لَهُ أَبْوَابُ الْجَنَّةِ الثَّمَانِيَةُ يَدْخُلُ مِنْ أَيِّهَا شَاءَ .
Maksudnya: Tiadalah seorang kamu berwuduk dan memenuhi kesempurnaan wuduk, kemudian berdoa: “أَشْهَدُ أَنْ لَا إِلَهَ إِلَّا اللَّهُ وَأَنَّ مُحَمَّدًا عَبْدُ اللَّهِ وَرَسُولُهُ” kecuali akan dibuka baginya pintu-pintu syurga yang lapan. Dia berhak masuk dari pintu mana yang dia mahu.
Riwayat Muslim (234), Abu Daud (169), al-Nasa’ie (148), Ibn Majah (470) dan al-Tirmizi (55)
Dalam mentafsirkan maksud pintu-pintu syurga dibuka, ada dua pendapat:
Pertama: Untuk memudahkan sampai ke arah jalan-jalan kebajikan yang akhirnya menuju ke pintu tersebut
.
Dalam bahasa yang lain, Allah menyediakan baginya sebab-sebab amalan soleh yang akhirnya membawa kepada pintu-pintu syurga.
 Ini berdasarkan firman Allah:
وَالَّذِينَ جَاهَدُوا فِينَا لَنَهْدِيَنَّهُمْ سُبُلَنَا
Maksudnya
: “
Dan orang-orang yang berusaha dengan bersungguh-sungguh kerana memenuhi kehendak ugama Kami, sesungguhnya Kami akan memimpin mereka ke jalan-jalan Kami (yang menjadikan mereka bergembira serta beroleh keredaan).”
(Surah al-Ankabut: 69)
Imam al-Razi menjelaskan: “Yakni, sesiapa yang berusaha untuk melaksanakan ketaatan, maka Allah SWT akan menunjukkan kepada dirinya jalan ke menuju ke syurga. (Lihat
al-Tafsir al-Kabir
, 25/94)
Kedua: Makna
futihat
(
فُتِحَت
ْ) “
telah dibuka”
 dengan maksud akan dibuka pada hari Kiamat. Penggunaan
fi’il madhi
pada tempat akan datang semata-mata untuk mentahqiqkan pasti berlaku dan hampirnya
. (Lihat
Mir’at al-Mafatih,
2/9)
Ini sejenis daripada
ta’bir balaghi
 sebagaimana firman Allah SWT:
أَتَىٰ أَمْرُ اللَّـهِ فَلَا تَسْتَعْجِلُوهُ
Maksudnya
: “
Telah hampir datangnya janji yang telah ditetapkan oleh Allah, maka janganlah kamu minta disegerakan.”
(Surah al-Nahl: 1)
Kami akhiri dengan doa:
اللَّهُمَّ أَعِنَّا عَلَى ذِكْرِكَ ، وَشُكْرِكَ ، وَحُسْنِ عِبَادَتِكَ
Maksudnya:
“Ya Allah, tolonglah kami untuk zikir kepada-Mu, bersyukur kepada-Mu dan elok dalam beribadat kepada-Mu.”
Bertarikh: 22 Ogos 2023 bersamaan 5 Safar 1445 H


#2738: Hati Yang Sakit

Soalan:
Assalamualaikum Dato’ Seri. Benarkah hati kita boleh menjadi sakit dan bagaimana cara yang terbaik untuk mengatasinya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Firman Allah SWT:
فِي قُلُوبِهِم مَّرَضٌ فَزَادَهُمُ اللَّهُ مَرَضًا ۖ وَلَهُمْ عَذَابٌ أَلِيمٌ بِمَا كَانُوا يَكْذِبُونَ
Maksudnya: “
Dalam hati mereka (golongan yang munafik itu) terdapat penyakit (syak dan hasad dengki), maka Allah tambahkan lagi penyakit itu kepada mereka; dan mereka pula akan beroleh azab seksa yang tidak terperi sakitnya, dengan sebab mereka berdusta (dan mendustakan kebenaran).
”
(Surah al-Baqarah: 10)
Hipokrit adalah di antara sifat yang paling jelas terzahir pada orang munafik. Mereka tidak segan silu berpura-pura menzahirkan keimanan, tetapi dalam hati penuh dengan kekufuran. Abdullah bin Ubai bin Salul adalah pemimpin orang munafik pada zaman Nabi. Mereka mengaku beriman tetapi Allah SWT menolak pengakuan mereka walaupun mereka beriya-iya menampilkan sifat beriman, tetapi ia hanya tipu daya terhadap Allah SWT Walaupun hakikat mereka sedemikian, Allah SWT tetap mengarahkan agar dijalankan hukum hakam Islam (secara normal) terhadap mereka. Seolah-olah Allah SWT menjalankan perangkap muslihat kepada mereka dalam bentuk provokatif dan mereka tidak menyedarinya.  (Lihat
al-Tafsir al-Munir
, 1/80.)
Sifat hipokrit mereka dijelaskan oleh Rasulullah SAW menerusi hadith yang diriwayatkan oleh Abu Hurairah RA bahawa Baginda bersabda:
 إِنَّ شَرَّ النَّاسِ ذُو الوَجْهَيْنِ، الَّذِي يَأْتِي هَؤُلاَءِ بِوَجْهٍ، وَهَؤُلاَءِ بِوَجْهٍ
Maksudnya:
“Kamu akan mendapati manusia yang paling jahat ialah manusia yang memiliki dua wajah (munafik), yang datang pada segolongan dengan satu wajah dan datang pada golongan lain dengan satu wajah.”
Riwayat al-Bukhari (7179)
Al-Sabuni mencungkil masalah yang dihadapi oleh golongan ini. Mereka bertindak sedemikian kerana mereka mempunyai masalah penyakit rohani walaupun dari sudut jasad kelihatan sihat sejahtera. (Lihat
Safwah al-Tafasir
, 1/33)
Malah perkara ini dapat difahami secara lebih jelas apabila Ibn Kathir mengungkapkannya dengan mengatakan bahawa hati mereka berpenyakit dengan penyakit berbentuk keraguan, kemunafikan, keingkaran, dan kezaliman dalam diri mereka yang menyebabkan  kehidupan mereka  terbelenggu dengan penyakit tersebut dan ia adalah balasan  yang mereka terima semasa hidup di dunia, manakala  di Akhirat kelak mereka berhadapan dengan azab sengsara. Kedua-dua balasan ini ditimpakan kepada mereka kerana berdusta dalam pengucapan syahadah dan mendustakan ajaran Nabi SAW. (Lihat
Tafsir Ibn al-Kathir
, 1/179)
Kebijaksanaan Nabi SAW dalam menangani golongan munafik amat jelas pada sikap dan tindak tanduk Baginda. Mereka tidak dibunuh, walaupun mereka mendatangkan malapetaka yang besar kepada Islam dan umatnya.
Ini dibuktikan jawapan Rasulullah SAW kepada Umar bin al-Khattab yang mahu memenggal leher Abdullah bin Ubai yang menjadi dalang dalam pergaduhan di antara umat Islam Muhajirin dan Ansar. Baginda sangat berhati-hati dalam berurusan dengan orang munafik. Dalam sebuah hadith yang diriwayatkan oleh Jabir bin Abdillah RA Baginda bersabda:
 دَعْهُ، لاَ يَتَحَدَّثُ النَّاسُ أَنَّ مُحَمَّدًا يَقْتُلُ أَصْحَابَهُ
Riwayat al-Bukhari (4905)
Kaum munafik juga adalah golongan yang suka berdolak dalih dalam melakukan sesuatu perkara yang membawa kepada kerosakan. Al-Maraghi menyifatkan mereka sebagai golongan yang rosak mental disebabkan sifat kemunafikan dan kekafiran. Menyebar rahsia umat Islam kepada golongan kafir, menipu orang beriman dan menjauhkan orang ramai daripada mengikuti nabi dianggap sebagai kebaikan. Mereka menganggap perbuatan mereka itu sebagai perbuatan baik meskipun kerosakan dan kesesatan mereka sudah nyata. (Lihat
Tafsir al-Maraghi
, 1/42-43)
Selain itu, mereka turut bersifat menyombong diri, merasakan bahawa mereka lebih bijaksana dan terkehadapan berbanding dengan orang yang beriman kepada Allah SWT Sikap ini adalah berpunca daripada hilang keyakinan diri akibat ragu dan syak terhadap ajaran Islam. Orang yang beriman kepada Allah SWT dan mengikut ajaran yang dibawa oleh Nabi Muhammad SAW sebagai kolot dan mundur yang disifatkannya sebagai kebodohan. Sebenarnya yang bodoh adalah mereka kerana tidak mengikut ajaran Allah SWT dan rasul.
Apa yang berlaku kepada golongan munafik adalah sebagai gambaran tentang sebuah kehidupan seseorang yang tidak mempunyai prinsip hidup yang jelas. Malah boleh dikatakan bahawa antara ciri seorang munafik adalah mereka tidak mempunyai berpendirian. Mereka meraba-raba dalam kesesatan mereka yang melampaui batas itu. Hal ini kerana, Allah SWT bukan sahaja menutup hati mereka, bahkan juga menutup pendengaran dan penglihatan mereka daripada mendapat cahaya pertunjuk ke arah jalan kebenaran. (Lihat
Safwah al-Tafasir
, 1/37-38)
Dalam menjawab persoalan ini, hati yang sakit perlu dirawat, antaranya ialah:
Belajar dan menuntut ilmu, khususnya ilmu agama yang terkait dengan hati.
Banyakkan zikrullah
Banyakkan istighfar dan bertaubat
Pilih rakan taulan yang soleh dan solehah
Jangan sekali-kali tinggalkan solat berjemaah
Sentiasa doa dan munajat kepada Allah SWT
Inilah sebahagian daripada cara merawat penyakit hati. Semoga Allah SWT beri kepada kita kebaikan dalam kehidupan. Marilah sama-sama kita berdoa:
رَبَّنَا لَا تُزِغْ قُلُوبَنَا بَعْدَ إِذْ هَدَيْتَنَا وَهَبْ لَنَا مِن لَّدُنكَ رَحْمَةً  إِنَّكَ أَنتَ الْوَهَّابُ
Maksudnya:
“Wahai Tuhan kami! Janganlah Engkau memesongkan hati kami sesudah Engkau beri petunjuk kepada kami, dan kurniakanlah kepada kami limpah rahmat daripada sisi-Mu; sesungguhnya Engkau jualah Tuhan Yang melimpah-limpah pemberian-Nya.”
Surah Ali Imran (8)

Bertarikh: 22 Ogos 2023 bersamaan 5 Safar 1445 H


#2739: Hati Tidak Tetap dan Berbolak-Balik

Soalan:
Assalamualaikum Dato’ Seri. Kadang-kadang datang perasaan kurang yakin kepada Allah SWT dan selalu berubah-ubah hati saya. Bagaimana cara untuk menyelesaikannya?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami nyatakan terlebih dahulu definisi hati. Yang dimaksudkan di sini kepada hati sanubari atau hati batin. Seorang penyair pernah menyebut:
وَمَا سُمِّيَ الإِنْسَانُ إِلَّا لِنَسْيِهِ                        وَلَا القَلْبُ إِلَّا أَنَّهُ يَتَقَلَّب
Tidak dinamakan insan melainkan kerana sifat lupanya,
             dan tidak dinamakan qalbu kecuali kerana sifatnya berbolak-balik
(Lihat
al-Lami’ al-Sabih
, 17/338)
Justeru, tidak pelik hati yang sentiasa bersifat berbolak-balik dan mudah dipengaruhi serta kadang-kadang terbabas dengan mengikut was-was syaitan dan bisikannya.
Menjaga hati merupakan satu jihad yang sukar yang memerlukan kepada
mujahadatu nafs
kerana hati menjadi ketua dalam kehidupan seseorang. Dengannya manusia boleh menjadi baik atau sebaliknya bahkan lebih ganas serta jahat daripada binatang buas lagi. Ini kerana mengikut tuntutan hawa nafsu dan hatinya menjadi buta.
Benarlah sabda Nabi SAW, daripada Nu’man bin Basyir bahawa Nabi SAW bersabda:
أَلَا وَإِنَّ فِي الْجَسَدِ مُضْغَةً، إِذَا صَلَحَتْ، صَلَحَ الْجَسَدُ كُلُّهُ، وَإِذَا فَسَدَتْ، فَسَدَ الْجَسَدُ كُلُّهُ، أَلَا وَهِيَ الْقَلْبُ
Maksudnya:
“Ketahuilah bahawa pada jasad itu terdapat segumpal daging, jika ia baik maka baiklah seluruh jasadnya, jika ia buruk maka buruklah seluruh jasadnya, ketahuilah bahawa ia adalah hati (jantung).”
Riwayat al-Bukhari (52) dan Muslim (1599)
Dalam menjawab persoalan di atas, perkara pertama dan utama sudah tentu kita berdoa dan munajat kepada Allah SWT. Kami mulakan dengan firman Allah SWT:
رَبَّنَا لَا تُزِغْ قُلُوبَنَا بَعْدَ إِذْ هَدَيْتَنَا وَهَبْ لَنَا مِن لَّدُنكَ رَحْمَةً  إِنَّكَ أَنتَ الْوَهَّابُ
Maksudnya:
“Wahai Tuhan kami! Janganlah Engkau memesongkan hati kami sesudah Engkau beri petunjuk kepada kami, dan kurniakanlah kepada kami limpah rahmat daripada sisi-Mu; sesungguhnya Engkau jualah Tuhan Yang melimpah-limpah pemberian-Nya.”
Surah Ali Imran (8)
Ibn Kathir berkata: Pengertian doa ini adalah: Ya Tuhan kami, janganlah engkau palingkan hati kami daripada petunjuk setelah Engkau berikan kami petunjuk dan Engkau tetapkan kami di atas jalan petunjuk. Dan janganlah jadikan kami seperti orang-orang yang hatinya sesat di mana mereka sengaja mengikuti ayat-ayat musyabih dalam al-Quran dengan tujuan mencipta fitnah dan membuat pentakwilan yang batil. Tetapkanlah kami pada jalan Engkau yang lurus dan agama-Mu yang kukuh. Kurniakanlah kepada kami dari sisi-Mu rahmat yang dapat meneguhkan hati kami, menyatukan diri-diri kami dan menambah keimanan dan keyakinan dalam jiwa kami. (Lihat
Tafsir al-Quran al-‘Azim
, 2/11)
Daripada Ummu Salamah – Asma’ binti Yazid bin Sakan – Rasulullah SAW sering mengucapkan doa: ‘اللَّهُمَّ مُقَلِّبَ الْقُلُوبِ ، ثَبِّتْ قَلْبِي عَلَى دِينِكَ’ (Ya Allah, Yang membolak-balikkan hati, teguhkanlah hatiku di atas agama-Mu). Aku (Ummu Salamah) pun bertanya: “Hai Rasulullah, apakah hati itu berbolak-balik?” Baginda SAW menjawab:
نَعَمْ ، مَا مِنْ خَلْقِ اللهِ مِنْ بَنِي آدَمَ مِنْ بَشَرٍ إِلاَّ أَنَّ قَلْبَهُ بَيْنَ أُصْبُعَيْنِ مِنْ أَصَابِعِ اللهِ ، فَإِنْ شَاءَ اللَّهُ عَزَّ وَجَلَّ أَقَامَهُ ، وَإِنْ شَاءَ أَزَاغَهُ ، فَنَسْأَلُ اللَّهَ رَبَّنَا أَنْ لاَ يُزِيغَ قُلُوبَنَا بَعْدَ إِذْ هَدَانَا ، وَنَسْأَلُهُ أَنْ يَهَبَ لَنَا مِنْ لَدُنْهُ رَحْمَةً ، إِنَّهُ هُوَ الْوَهَّابُ.
Maksudnya:
“
Ya, tidak seorang pun manusia ciptaan Allah melainkan hatinya berada di dua jari dari jari-jari Allah. Jika Allah menghendaki, Dia boleh meluruskannya. Dan jika Dia menghendaki, Dia boleh menyesatkannya. Maka kita memohon kepada Allah, Tuhan kita agar tidak menyesatkan hati kita setelah Dia memberi petunjuk kepada kita, dan kita memohon kepada-Nya agar mengurniakan kepada kita rahmat dari sisi-Nya. Sesungguhnya Dia Maha Pemberi.”
Riwayat al-Tirmizi (3517) dan Ahmad (301). Al-Haithami dalam
Majma’ al-Zawa’id
 (10/179) menyebut bahawa isnadnya hasan.
Syeikh al-Maraghi berkata bahawa orang yang dalam ilmunya akan segera memohon kepada Allah SWT agar diri mereka dipelihara dari segala kesesatan setelah mendapat hidayah, diberi sikap teguh untuk mengetahui hakikat sesuatu dan bersikap lurus sewaktu menetapkan kebenaran. Mereka berdoa kerana sedar akan kelemahan manusia, yang mempunyai watak berubah-ubah, lupa dan lemah serta takut jatuh dalam kesalahan. Sedangkan kesalahan itu teman karib kebinasaan. (Lihat
Tafsir al-Maraghi
, 2/695)
Justeru, nasihat kami kepada anda supaya sentiasa zikrullah dan menuntut ilmu. Tinggalkan sebarang bentuk was-was, bisikan dan godaan syaitan dan banyakkan berdoa kepada Allah SWT.
Kami akhiri dengan doa:
يَا مُقَلِّبَ الْقُلُوبِ، ثَبِّتْ قُلُوْبَنَا عَلَى دِينِكَ
Maksudnya:
“Wahai Tuhan yang membolak-balikkan hati, tetapkanlah hati kami di atas agama-Mu.”
Bertarikh: 22 Ogos 2023 bersamaan 5 Safar 1445 H


#274 Nafkah Ketika Iddah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Adakah nafkah ketika iddah diwajibkan oleh syara’?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
‘Iddah dari sudut bahasa bermaksud kiraan, hitungan atau bilangan. Ini kerana ia merangkumi bilangan suci daripada haid dan juga bilangan bulan.
Dari segi istilah, ‘iddah ialah nama bagi tempoh tertentu bagi seseorang perempuan menunggunya, semata-mata mematuhi perintah Allah (ta’abbudi) atau sebagai tanda kesedihan terhadap pemergian suami, atau memastikan rahimnya bersih daripada kandungan.
[1]
Menurut Syeikh Wahbah al-Zuhaili, Iddah dari sudut bahasa bermaksud pengiraan yang diambil daripada perkataan (
adad
) yang memberi makna bilangan kerana ia mengandungi tempoh suci ataupun bilangan bulan. Dari sudut istilah fuqaha pula iddah ialah suatu tempoh di mana perempuan menunggu bagi mengetahui kebersihan rahimnya atau bagi pegabdian kepada Allah S.W.T atau kerana rasa dukacita atas suaminya, maka ia adalah penantian itu sendiri.
[2]
Hikmah ‘Iddah bagi kematian suami yang disyariatkan dengan bertujuan:
[3]
Menunjuk kesetiaan kepada suami yang telah meninggal. Oleh itu Allah SWT mewajibkan isteri bagi menghormatinya, setia dan melayaninya. Justeru tidak sesuai bagi isteri bersikap sebaliknya selepas kematian suami
Menggantikan adat jahiliyyah yang mewajibkan isterinya berkurung di tempat yang gelap selama setahun selepas kematian suaminya.
Iddah juga merupakan satu masa yang ditentukan untuk menamatkan apa-apa kesan daripada perkahwinan. Apabila berlaku perpisahan di antara seorang lelaki dengan isterinya maka hubungan perkahwinan antara isteri dengan suaminya tidak akan terputus kesemuanya hanya dengan berlakunya perpisahan, bahkan isterinya wajib menahan dirinya dan tidak mengahwini orang lain sehinggalah tamat tempoh yang telah ditetapkan oleh syarak tadi dan disyariatkan kerana asalnya dalam perceraian adalah talak raj’ie (talak satu dan dua) maka semestinya wujud peluang bagi pihak lelaki untuk rujuk kembali kepada isterinya.
Firman Allah SWT:
وَالْمُطَلَّقَاتُ يَتَرَبَّصْنَ بِأَنْفُسِهِنَّ ثَلَاثَةَ قُرُوءٍ ۚ
Maksudnya
:
Dan isteri-isteri yang diceraikan itu hendaklah menunggu dengan menahan diri, (dari berkahwin) selama tiga kali suci (dari haid)
.
[4]
Nafkah menurut
Kamus Dewan Edisi Keempat
 ialah  wang atau makanan dan lain-lain yang diperlukan untuk hidup dan sara hidup dan juga perbelanjaan dan lain-lain yang wajib diberikan oleh suami kepada isterinya
[5]
Nafkah dari segi bahasa ialah pembiayaan belanja seseorang terhadap ahli keluarganya. Pada syara’ pula makanan, pakaian dan tempat tinggal. Makna pada ‘uruf ahli perundangan islam (fuqaha) dikatakan pada makanan sahaja.
[6]
Nafkah dari segi bahasa mengeluarkan, iaitu pembiayaan belanja seseorang terhadap ahli keluarganya. Manakala dari segi syarak ialah makanan, pakaian, tempat tinggal dan selainnya. Ia di namakan
Nafaqah
kerana dikeluarkan atau digunakan untuk keperluan itu.
[7]
Firman Allah SWT:
وَعَلَى الْمَوْلُودِ لَهُ رِزْقُهُنَّ وَكِسْوَتُهُنَّ بِالْمَعْرُوفِ ۚ
Maksudnya:
Dan kewajiban bapa pula ialah memberi makan dan pakaian kepada ibu dengan cara yang ma’ruf
.
[8]

Di dalam Sunnah, terdapat hadith yang diriwayatkan daripada Mu’awiyah al-Qusyairi RA, bahawa beliau telah bertanya kepada Nabi SAW: “Wahai Rasulullah, apakah hak isteri salah seorang dari kami yang menjadi kewajipan suaminya?” Maka Rasulullah SAW menjawab:
أن تُطْعِمَها إذا طَعِمتَ ، وتَكْسوها إذا اكتسَيتَ ، أوِ اكتسَبتَ ، ولا تضربِ الوَجهَ ، ولا تُقَبِّح ، ولا تَهْجُرْ إلَّا في البَيتِ
Maksudnya
: “
Engkau memberi makan kepadanya, jika engkau makan. Engkau memberi pakaian kepadanya, jika engkau berpakaian. Janganlah engkau pukul wajahnya, janganlah engkau memburukkannya, dan janganlah engkau meninggalkannya kecuali di dalam rumah
”.
[9]
Syeikh Wahbah al-Zuhaili menyatakan bahawa majoriti ulama mengatakan nafkah yang wajib diberi kepada isteri itu ialah tujuh perkara iaitu, Makanan, Barang-barang dapur, Pakaian, Tempat tinggal, Alat-alat untuk membersihkan diri, Barangan rumah, Pembantu kepada isteri jika sekiranya kebiasaannya isteri mempunyai pembantu.
[10]
Hukum Nafkah ‘Iddah
Hukum Nafkah adalah wajib berdasarkan al Quran dan juga Sunnah. Di dalam Al Quran telah dijelaskan mengenai nafkah ‘iddah berdasarkan firman Allah SWT:
أَسْكِنُوهُنَّ مِنْ حَيْثُ سَكَنْتُمْ مِنْ وُجْدِكُمْ وَلَا تُضَارُّوهُنَّ لِتُضَيِّقُوا عَلَيْهِنَّ ۚ
Maksudnya:

Tempatkanlah isteri-isteri yang menjalani ‘iddahnya itu ditempat kediaman kamu sesuai dengan kemampuan kamu, dan janganlah kamu adakan sesuatu yang menyakiti mereka ditempat tinggal itu dan tujuan menyusahkan kedudukan mereka supaya mereka keluar meninggalkan tempat itu”
.
[11]
Syeikh Wahbah al-Zuhaili menyatakan: Nafkah pada asalnya sesuatu perkara yang diwajibkan ke atas suami terhadap isteri. Akan tetapi jika
si isteri menghalalkan nafkah yang wajib diberikan suami ke atas dirinya tidak menjadi masalah.
 Nafkah itu secara langsung tidak menjadi kewajipan ke atasnya. Jika isteri tidak menghalalkannya maka ianya dikira sebagai hutang menurut jumhur bahawa nafkah yang tidak dijelaskan oleh suami akan dikira sebagai hutang sekiranya suami enggan menunaikannya kepada isteri. Ia tidak akan gugur kecuali dengan pembayaran atau dengan pelupusan sebagaimana hutang-hutang yang lain.
Nafkah juga tidak akan gugur dengan sebab berlalunya tempoh iddah tanpa membuat pembayaran
. Dalil jumhur ialah sesungguhnya nafkah adalah gantian, bukan sesuatu pemberian tanpa gantian. Sesungguhnya nafkah itu diwajibkan oleh syara’ dengan berlangsung aqad perkahwinan sebagai balasan daripada kedudukan isteri menjadi hak isteri bagi suami dalam perkahwinan. Apabila nafkah merupakan gantian semata-mata, maka ia adalah sepert hutang-hutang yang lain yang wajib dibayar.
[12]
Kesimpulannya,
nafkah pada asalnya adalah kewajiban suami keatas isteri dalam tempoh iddahnya. Tetapi jika isteri menghalalkannya maka ianya dikira langsai akan tetapi jika suami yang enggan membayar nafkah tersebut maka isteri boleh menuntut haknya di mahkamah
. Walau bagaimanapun, kami menasihatkan supaya merujuk bidang kuasa mahkamah syariah dan pejabat agama yang berhampiran untuk maklumat lanjut.
Semoga Allah SWT memberikan kefahaman yang benar kepada kita dalam memahami agama ini. Amin.
Wallahua`lam.
Bertarikh: 11 Januari 2022 bersamaan 8 Jamadil Akhir 1443H
[1]
 Lihat
al-Fiqh al-Manhaji
, 3/61
[2]
 Lihat
al- Fiqh al-Islam wa Adillatuh
, 7/777-778
[3]
 Lihat
al-Fiqh al-Manhaji
, 3/61
[4]
 Surah al-Baqarah: 228
[5]
 Lihat
https://prpm.dbp.gov.my/cari1?keyword=nafkah
[6]
 Lihat
al-Durr al-Mukhtar wa Hashiah Ibn ‘Abidin,
11/886
[7]
 Lihat
al-Mu’tamad fi al-Fiqh al-Syafie
, 4/274
[8]
 Surah Al-Baqarah: 233
[9]
 Riwayat Abu Dawud (2142), Ibn Majah (1850) dan Ahmad (20013)
[10]
 Lihat
al-Fiqh al-Islam wa Adillatuh
, 10/7349
[11]
 Surah al-Talak: 6
[12]
 Lihat
al- Fiqh al-Islam wa Adillatuh,
 7/1004


#2740: Terkena Air Mani daripada Tuala Selepas Selesai Mandi Wajib

Soalan:
Assalamualaikum Dato’ Seri. Lepas mandi wajib, saya perasan ada kesan air mani pada tuala saya kerana berkemungkinan ia terkena ketika saya tukar seluar (sebelum mandi wajib), tetapi ketika itu saya sudah lap badan menggunakan kain tersebut. Soalannya, adakah saya perlu mandi wajib semula akibat terkena air mani daripada kain tuala tersebut? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Dalam menjawab soalan di atas, pendapat yang terpilih ialah air mani manusia dihukumkan sebagai suci dan bukannya najis. Ini adalah sebagaimana disebutkan oleh Imam al-Nawawi dalam kitabnya bahawa air mani manusia adalah suci di sisi ulama mazhab Syafi‘i. Inilah pendapat yang tepat yang dinaskan oleh Imam al-Syafi‘i dalam kitab-kitabnya dan pendapat yang telah diputuskan oleh majoriti ulama dalam kalangan mazhab Syafi‘i. Justeru, air mani anak Adam menurut mazhab Syafi‘i adalah suci, tidak kira lelaki atau perempuan, Muslim atau kafir. Selain itu, pendapat ini juga — yakni air mani manusia adalah suci — merupakan pendapat Sa‘id al-Musayyid, ‘Ata’, Ishaq bin Rahawaih, Abu Thaur, Daud, Ibn al-Munzir dan riwayat yang sahih (paling kuat) daripada Ahmad — yakni dalam mazhab Hanbali.
Kesucian air mani itu adalah berdasarkan hadith yang menceritakan mengenai cara membersihkannya dengan cara menggosoknya. Jika air mani itu dianggap sebagai najis, maka tidak cukup sekadar membersihkannya dengan cara menggosoknya sebagaimana darah, air mazi dan selainnya — yang perlu dibasuh dengan air.
Adapun perkataan Aisyah R.Anha “إِنَّمَا كان يُجْزِئُكَ” yakni sekalipun secara zahirnya menunjukkan kepada wajib. Namun, ia dapat difahami sebagai sesuatu yang digalakkan (sunat) kerana beliau sendiri (yakni Aisyah R.Anha) berhujah dengan perkataan
al-Fark
 (yakni membersihkan air mani itu dengan cara menggosoknya). Kalaulah membasuh air mani itu adalah wajib, maka sudah tentu perkataannya itu merupakan hujah ke atasnya dan bukannya hujah bagi pihaknya. Sebenarnya Aisyah R.Anha ingin mengingkari perbuatan lelaki itu yang membasuh keseluruhan pakaiannya. Justeru, beliau menyebutkan bahawa membasuh keseluruhan pakaian — yang terkena air mani itu — adalah bidaah yang tercela, sebaliknya cukup bagi engkau untuk mendapatkan yang afdhal dan sempurna begini dan begini. (Lihat
Majmu‘ Syarh al-Muhazzab
, 2/554).
Penjelasan lanjut mengenai hal ini, bolehlah merujuk kepada artikel kami dalam Ahkam Syar‘iyyah yang bertajuk:
#552 Kesucian Air Mani Manusia.
[1]
Berbalik kepada soalan yang diajukan, pada asasnya mandi wajib adalah mandi yang tidak sah ibadat tanpanya apabila terdapat sebab-sebab yang mewajibkan mandi. Di antara sebab yang mewajibkan seseorang itu mandi ialah keluarnya air mani dengan caranya yang biasa (mimpi basah atau berjimak) dan selainnya (seperti onani dan seumpamanya). (Lihat
al-Fiqh al-Syafi‘i al-Muyassar
, 1/129).
Ini juga adalah sebagaimana dinyatakan dalam
al-Fiqh al-Manhaji
 bahawa di antara sebab
janabah
(yang mewajibkan seseorang itu mandi wajib) ialah keluar mani,  sama ada dalam kalangan lelaki atau perempuan dengan apa-apa sebab sekalipun sama ada dengan bermimpi, bercumbuan, melihat seseorang dengan berahi atau berkhayal. Ini berdasarkan hadith, daripada Ummu Salamah R.Anha, katanya:
جَاءَتْ أُمُّ سُلَيْمٍ إِلَى رسول الله صَلَّى اللهُ عَلَيْهِ وَسَلَّمَ فَقَالَتْ: يَا رَسُولَ اللَّهِ إِنَّ اللَّهَ لاَ يَسْتَحْيِى مِنَ الْحَقِّ فَهَلْ عَلَى الْمَرْأَةِ مِنْ غُسْلٍ إِذَا احْتَلَمَتْ فَقَالَ رَسُولُ اللَّهِ صَلَّى اللهُ عَلَيْهِ وَسَلَّمَ: نَعَمْ إِذَا رَأَتِ الْمَاءَ
Maksudnya
: “
Ummu Sulaim datang menemui Rasulullah SAW, lalu bertanya: ‘Wahai Rasulullah! Allah tidak malu kepada perkara yang benar, adakah perempuan wajib mandi apabila dia bermimpi bersetubuh?’ Rasulullah SAW menjawab: ‘Ya, sekiranya dia bermimpi hingga keluar mani.’
”
Riwayat al-Bukhari (278) dan Muslim (313)
Begitu juga riwayat daripada Aisyah R.Anha, katanya:
سُئِلَ رَسُولُ اللَّهِ صَلَّى اللهُ عَلَيْهِ وَسَلَّمَ عَنِ الرَّجُلِ يَجِدُ الْبَلَلَ وَلاَ يَذْكُرُ احْتِلاَمًا قَالَ : يَغْتَسِلُ. وَعَنِ الرَّجُلِ يَرَى أَنَّهُ قَدِ احْتَلَمَ وَلاَ يَجِدُ الْبَلَلَ قَالَ: لاَ غُسْلَ عَلَيْهِ. فَقَالَتْ أُمُّ سُلَيْمٍ: الْمَرْأَةُ تَرَى ذَلِكَ أَعَلَيْهَا غُسْلٌ قَالَ: نَعَمْ ، النِّسَاءُ شَقَائِقُ الرِّجَالِ
Maksudnya
: “
Rasulullah SAW telah ditanya tentang seorang lelaki yang mendapati dirinya basah tetapi dia tidak ingat mimpinya. Rasulullah SAW menjawab: ‘Dia hendaklah mandi.’ Baginda juga ditanya tentang seorang lelaki yang bermimpi tetapi mendapati dirinya tidak basah. Baginda menjawab: ‘Dia tidak wajib mandi.’ Kemudian Ummu Sulaim pula bertanya: ‘Jika perempuan bermimpi demikian, adakah dia wajib mandi?’ Rasulullah SAW menjawab: ‘Ya, kerana perempuan adalah pasangan kepada lelaki.’
”
Riwayat Abu Daud (236)
Maksud pasangan kepada lelaki ialah kejadian dan tabiat perempuan adalah setara dengan lelaki. Ini seolah-olah mereka sebahagian daripada lelaki. (Lihat
al-Fiqh al-Manhaji
, 1/74)
Kesimpulannya
Oleh yang demikian, jelaslah bahawa apabila keluarnya air mani daripada seseorang dengan apa-apa sebab sekalipun sama ada melalui persetubuhan, mimpi basah, onani dan seumpamanya, maka dia diwajibkan untuk mandi kerana berada dalam keadaan
janabah
 dan mandi itu pula adalah bagi membolehkannya melakukan ibadah yang tidak sah tanpanya.
Maka seseorang yang terkena air mani akibat menggunakan kain tuala yang terkena kesan air mani tidak perlu mengulangi semula mandi wajibnya. Hal ini kerana mandi wajib yang telah dilakukannya itu sudah memadai (yakni sah) dan ketiadaan sebab untuknya mandi wajib lagi kerana dia hanya terkena air mani dan bukannya keluar air mani.
Begitu juga dia tidak diwajibkan membilas semula badannya dengan air disebabkan menggunakan kain tuala yang terkena air mani itu kerana air mani dihukumkan sebagai suci dan bukannya najis. Sekalipun begitu, dia digalakkan (sunat) untuk membasuh atau menggosok bahagian tuala atau bahagian badan yang jelas terkena air mani (disebabkan tuala itu), di samping keluar daripada khilaf mereka yang menghukumkannya sebagai najis.
Kami akhiri dengan doa:
اللَّهُمَّ إِنَّا نَسْأَلُكَ عِلْمًا نَافِعًا، وَرِزْقًا طَيِّبًا، وَعَمَلاً مُتَقَبَّلاً
Maksudnya: “
Ya Allah, kami memohon kepada-Mu ilmu yang bermanfaat, rezeki yang baik dan amalan yang diterima.”
Semoga Allah SWT memberikan kefahaman yang jelas kepada kita semua dalam beragama. Amin.
[1]
 Lihat
https://maktabahalbakri.com/552-air-mani-manusia-adalah-suci/
. Diakses pada 14 Ogos 2023.
Bertarikh: 22 Ogos 2023 bersamaan 5 Safar 1445 H


#2741: Jasad Para Nabi Tidak Dimakan Tanah

Soalan:
Assalamualaikum Dato’ Seri. Benarkah jasad nabi-nabi tidak dimakan tanah atau tidak reput?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pertama, kami katakan bahawa kita semua berasal daripada tanah dan akan kembali ke tanah. Justeru, hendaklah kita bersifat dengan sifat tanah yang rendah diri dan tawadhu. Firman Allah SWT:
مِنْهَا خَلَقْنَاكُمْ وَفِيهَا نُعِيدُكُمْ وَمِنْهَا نُخْرِجُكُمْ تَارَةً أُخْرَىٰ
Maksudnya:
 “Dari bumilah Kami ciptakan kamu, dan ke dalamnya Kami akan mengembalikan kamu, dan daripadanya pula Kami akan mengeluarkan kamu sekali lagi.”
(Surah Taha: 55)
Berdasarkan nas di atas, jelas menunjukkan kepada kita bahawa Allah SWT memelihara dan memaksumkan jenazah para nabi dari dimakan oleh tanah dan bumi tidak seperti orang lain.
Dalam menjawab persoalan di atas, kami kemukakan di sini dua hadith:
Daripada Aus bin Aus, bahawa Rasulullah SAW bersabda:
إِنَّ مِنْ أَفْضَلِ أَيَّامِكُمْ يَوْمَ الْجُمُعَةِ فِيهِ خُلِقَ آدَمُ وَفِيهِ قُبِضَ وَفِيهِ النَّفْخَةُ وَفِيهِ الصَّعْقَةُ فَأَكْثِرُوا عَلَىَّ مِنَ الصَّلاَةِ فِيهِ فَإِنَّ صَلاَتَكُمْ مَعْرُوضَةٌ عَلَىَّ ” . قَالَ قَالُوا يَا رَسُولَ اللَّهِ وَكَيْفَ تُعْرَضُ صَلاَتُنَا عَلَيْكَ وَقَدْ أَرِمْتَ يَقُولُونَ بَلِيتَ . فَقَالَ ” إِنَّ اللَّهَ عَزَّ وَجَلَّ حَرَّمَ عَلَى الأَرْضِ أَجْسَادَ الأَنْبِيَاءِ ” .
Maksudnya: “
Sesungguhnya, daripada seafdhal hari-hari kamu ialah hari Jumaat. Padanya diciptakan Adam dan padanya juga dimatikannya, dan padanya tiupan sangkakala dan padanya juga berlakunya kebangkitan. Justeru, perbanyakkan selawat ke atasku pada hari Jumaat kerana selawat kamu akan dibentangkan kepadaku. Perawi berkata, para sahabat bertanya, “Hai, Rasulullah bagaimana dibentangkan selawat kami sedangkan kamu sudah reput atau dimakan tanah?” Sabda Baginda SAW, ‘Sesungguhnya Allah Azza wa Jalla telah mengharamkan bagi bumi untuk memakan jasad-jasad para nabi.’
”
Riwayat Abu Dawud (1047). Syeikh Syu’aib al-Arna’ut menyatakan hadith ini
sahih li ghairihi
 dalam takhrij Sunan Abi Dawud
Daripada Aus bin Abi Aus, dan dikatakan Aus bin Aus bapa kepada Amr:
 فأكثروا عليَّ من الصلاةِ فيه فإنّ صلاتَكم معروضةٌ عليَّ قالوا: يا رسولَ اللهِ كيف تعرضُ عليك صلاتُنا وقد أرِمْتَ؟ فقال: إنّ اللهَ ﷿ حرَّم على الأرضِ أن تأكلَ أجسادَ الأنبياءِ.
Maksudnya: “
‘Maka, hendaklah kamu memperbanyakkan selawat ke atasku pada hari Jumaat kerana selawat kamu akan dibentangkan kepadaku.’ Mereka bertanya, ‘Hai, Rasulullah bagaimana dibentangkan kepadamu selawat kami kerana kamu sudah hancur atau dimakan bumi?’ Sabda Baginda SAW, ‘Sesungguhnya, Allah mengharamkan atas bumi untuk memakan jasad para nabi.’
”
Riwayat al-Nasa’ie (1374) dan Ahmad (16162). Al-‘Ajluni menyatakan, isnadnya
jayyid
dalam Kasyf al-Khafa’ (1/190)
Kedua-dua nas ini menunjukkan bahawa jelas jasad para nabi tidak hancur. Bagi menguatkan hujah ini, kami kemukakan beberapa kisah antaranya:
Ibn Abi’ al-Dunya meriwayatkan dengan sanad yang hasan – sebagaimana yang dikatakan dalam
al-Bidayah wa al-Nihayah
, daripada Abu al-Zinad, katanya:
رَأَيْتُ فِي يَدِ أَبِي بُرْدَةَ بْنِ أَبِي مُوسَى الْأَشْعَرِيِّ خَاتَمًا، نَقْشُ فَصِّهِ أَسَدَانِ بَيْنَهُمَا رَجُلٌ يَلْحَسَانِ ذَلِكَ الرَّجُلَ، قَالَ أَبُو بُرْدَة: هَذَا خَاتَمُ ذَلِكَ الرَّجُلِ الْمَيِّتِ الَّذِي زَعَمَ أَهْلُ هَذِهِ الْبَلْدَةِ أَنَّهُ دَانْيَالُ، أَخَذَهُ أَبُو مُوسَى يَوْمَ دَفَنَهُ. قَالَ أَبُو بُرْدَةَ: فَسَأَلَ أَبُو مُوسَى عُلَمَاءَ تِلْكَ الْقَرْيَةِ عَنْ نَقْشِ ذَلِكَ الْخَاتَمِ، فَقَالُوا: إِنَّ الْمَلِكَ الَّذِي كَانَ دَانْيَالُ فِي سُلْطَانِهِ جَاءَهُ الْمُنَجِّمُونَ وَأَصْحَابُ الْعِلْمِ، فَقَالُوا لَهُ: إِنَّهُ يُولَدُ لَيْلَةَ كَذَا وَكَذَا غُلَامٌ يعورُ مُلْكَكَ وَيُفْسِدُهُ. فَقَالَ الْمَلِكُ: وَاللَّهِ لَا يَبْقَى تِلْكَ اللَّيْلَةَ غُلَامٌ إِلَّا قَتَلْتُهُ. إِلَّا أَنَّهُمْ أَخَذُوا دَانْيَالَ فَأَلْقَوْهُ فِي أَجَمَةِ الْأَسَدِ، فَبَاتَ الْأَسَدُ وَلَبْوَتُهُ يَلْحَسَانِهِ، وَلَمْ يَضُرَّاهُ، فَجَاءَتْ أُمُّهُ فَوَجَدَتْهُمَا يَلْحَسَانِهِ، فَنَجَّاهُ اللَّهُ بِذَلِكَ حَتَّى بَلَغَ مَا بَلَغَ. قَالَ أَبُو بُرْدَةَ: قَالَ أَبُو مُوسَى: قَالَ عُلَمَاءُ تِلْكَ الْقَرْيَةِ: فَنَقَشَ دَانْيَالُ صُورَتَهُ وَصُورَةَ الْأَسَدَيْنِ يَلْحَسَانِهِ فِي فَصِّ خَاتَمِهِ ; لِئَلَّا يَنْسَى نِعْمَةَ اللَّهِ عَلَيْهِ فِي ذَلِكَ
Maksudnya:
“Aku pernah melihat di tangan Abi Burdah bin Abu Musa al-Asy’ari terdapat sebuah cincin, yang pada mata cincinya diukir gambar seorang lelaki di antara dua singa yang sedang menjilati orang tersebut.” Abu Burdah berkata: “Cincin tersebut adalah milik orang yang sudah menjadi mayat itu, yang penduduk negeri ini mendakwa dan menganggapnya sebagai Danial. Kemudian, Abu Musa mengambil cincin itu pada saat pemakamannya.” Abu Burdah mengatakan: “Kemudian, Abu Musa RA bertanya kepada ulama negeri tersebut mengenai pelukisan cincin tersebut?” Maka, mereka menjawab: “Sesungguhnya, raja yang Danial berada dalam penguasaannya pernah didatangi oleh ahli nujum, lalu mereka berkata kepada raja tersebut:”Sesungguhnya, pada malam sekian dan sekian dilahirkan seorang anak lelaki yang akan merosakkan dan menghancurkan kerajaanmu.” Raja itu berkata: “Demi Allah, tidak ada bayi lelaki pada malam tersebut kecuali aku akan membunuhnya.” Hanya saja mereka menangkap Danial, lalu mereka melemparkannya ke dalam kumpulan singa. Dan ternyata singa itu menjilatinya dan tidak membahayakannya. Kemudian, ibunya datang, lalu dia mendapati kedua singa itu menjilatinya. Sehingga dengan demikian, Allah menyelamatkannya melalui hal tersebut.” Abu Burdah menceritakan, Abu Musa berkata: Para ulama negeri tersebut berkata: “Maka, Danial mengukir gambarnya dan gambar kedua singa yang sedang menjilatinya pada mata cincin, agar dia tidak lupa akan nikmat Allah dalam masalah tersebut.” (Lihat
al-Bidayah wa al-Nihayah
, 2/379)
Diriwayatkan daripada Anas bahawa apabila mereka menakluki Tustar:
فَوَجَدَ رَجُلًا أَنْفُهُ ذِرَاعٌ فِي التَّابُوتِ , كَانُوا يَسْتَظْهِرُونَ وَيَسْتَمْطِرُونَ بِهِ , فَكَتَبَ أَبُو مُوسَى إِلَى عُمَرَ بْنِ الْخَطَّابِ بِذَلِكَ , فَكَتَبَ عُمَرُ: إِنَّ هَذَا نَبِيٌّ مِنَ الْأَنْبِيَاءِ وَالنَّارُ لَا تَأْكُلُ الْأَنْبِيَاءَ , وَالْأَرْضُ لَا تَأْكُلُ الْأَنْبِيَاءَ , فَكَتَبَ أَنِ انْظُرْ أَنْتَ وَأَصْحَابُكَ يَعْنِي أَصْحَابَ أَبِي مُوسَى فَادْفِنُوهُ فِي مَكَانٍ لَا يَعْلَمُهُ أَحَدٌ غَيْرُكُمَا قَالَ: فَذَهَبْتُ أَنَا وَأَبُو مُوسَى فَدَفَنَّاهُ “
Maksudnya:
 Mereka menemukan jasad seseorang yang hidungnya panjang. Penduduk di sana meminta bantuan dan meminta hujan dengan perantara jasad tersebut. Abu Musa segera menulis surat kepada Umar bin Khattab berkenaannya. Kemudian Umar membalas surat tersebut:
 ‘Sesungguhnya ini (jasad tersebut) adalah Nabi di antara para nabi. Api tidak akan membakar jasad para nabi dan bumi tidak akan merosakkannya.
Hendaklah engkau dan salah seorang sahabatmu menguburkannya di tempat yang tidak ada seorang pun yang mengetahuinya, kecuali kamu berdua’. Kemudian aku dan Abu Musa pergi untuk menguburkannya.
Riwayat Ibn Abi Syaibah (4/7) dengan sanad sahih
Marilah sama-sama kita mengasihi nabi kita dan mencintainya di samping kita berdoa semoga Allah SWT kurniakan kepada kita teguh dalam iman kita dan kesabaran yang tinggi. Kami akhiri dengan doa:
رَبَّنَا لَا تُزِغْ قُلُوبَنَا بَعْدَ إِذْ هَدَيْتَنَا وَهَبْ لَنَا مِن لَّدُنكَ رَحْمَةً  إِنَّكَ أَنتَ الْوَهَّابُ
Maksudnya:
“Wahai Tuhan kami! Janganlah Engkau memesongkan hati kami sesudah Engkau beri petunjuk kepada kami, dan kurniakanlah kepada kami limpah rahmat daripada sisi-Mu; sesungguhnya Engkau jualah Tuhan Yang melimpah-limpah pemberian-Nya.”
Surah Ali Imran (8)
Bertarikh: 22 Ogos 2023 bersamaan 5 Safar 1445 H


#2742: Mengeluarkan Zakat Kepada Fakir Miskin Yang Berada Di  Negeri Lain

Soalan:
Assalamualaikum Dato Seri, saya ingin bertanya adakah dibolehkan untuk kita mengeluarkan zakat kepada fakir miskin yang berada di negeri lain ? Terima Kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
خُذْ مِنْ أَمْوَالِهِمْ صَدَقَةً تُطَهِّرُهُمْ وَتُزَكِّيهِم بِهَا وَصَلِّ عَلَيْهِمْ ۖ إِنَّ صَلَاتَكَ سَكَنٌ لَّهُمْ ۗ وَاللَّـهُ سَمِيعٌ عَلِيمٌ
Maksudnya
: “
Ambillah (sebahagian) daripada harta mereka menjadi sedekah (zakat), supaya dengannya engkau membersihkan mereka (daripada dosa) dan mensucikan mereka (daripada akhlak yang buruk); dan doakanlah untuk mereka, kerana sesungguhnya doamu itu menjadi ketenteraman buat mereka. Dan (ingatlah) Allah Maha Mendengar, lagi Maha Mengetahui.”
(Surah al-Taubah:103)
Syeikh Dr. Wahbah Zuhaili menyatakan di dalam kitabnya bahawa para fuqaha’ berpendapat sedekah yang dimaksudkan di dalam ayat di atas adalah zakat yang diwajibkan kepada seluruh umat manusia. (Lihat
Tafsir al-Wasit
, 1/913 )
Kewajipan berzakat juga boleh dilihat daripada nas hadith yang telah diriwayatkan daripada Ibn ‘Abbas bahawa ketika Rasulullah SAW mengutus sahabtnya Mu’az Bin  Jabal untuk menyebarkan dakwah baginda bersabda:
فأخْبِرْهُمْ أنَّ اللَّهَ قدْ فَرَضَ عليهم صَدَقَةً تُؤْخَذُ مِن أغْنِيائِهِمْ فَتُرَدُّ على فُقَرائِهِمْ
Maksudnya:
“
Maka khabarkanlah kepada mereka bahawa sesungguhnya Allah SWT telah menfardhukan ke atas mereka zakat, yang diambil daripada orang-orang kaya dan diberikan kepada orang-orang fakir miskin dalam kalangan mereka.”
 Riwayat al-Bukhari (1496)
 Dalil-dalil di atas menunjukkan kepada kita tentang kewajipan berzakat ke atas semua umat islam dan ia merupakan salah satu rukun daripada rukun-rukun islam yang wajib ditunaikan ke atas golongan yang berkemampuan.
Menjawab bag persoalan di atas kami katakan dalam isu ini ulama ada berbeza pandangan:
Pendapat Pertama
: Tidak dibolehkan untuk mengeluar atau memindahkan zakat dari suatu tempat ke tempat yang lain lebih daripada jarak yang diharuskan untuk menqasarkan solat sekiranya terdapat di tempat tersebut golongan yang berhak menerima zakat. Ini merupakan pandangan mazhab Syafi’e da Hanbali.
Mereka berdalilkan hadith yang diriwayat oleh Ibn ‘Abbas R.A bahawa Rasulullah SAW bersabda:
فأخْبِرْهُمْ أنَّ اللَّهَ قدْ فَرَضَ عليهم صَدَقَةً تُؤْخَذُ مِن أغْنِيائِهِمْ فَتُرَدُّ على فُقَرائِهِمْ
Maksudnya:
“
Maka khabarkanlah kepada mereka bahawa sesungguhnya Allah SWT telah menfardhukan ke atas mereka zakat, yang diambil daripada orang-orang kaya dan diberikan kepada orang-orang fakir miskin dalam kalangan mereka.”
 Riwayat al-Bukhari (1496)
Hadith ini menunjukkan secara jelas  bahawa zakat hendaklah diberikan kepada fakir miskin yang berada di tempat yang diwajibkan zakat itu dikeluarkan, maka tidak dibolehkan untuk memindahkannya ke tempat yang lain. (Lihat
Ikhtiyarat Syeikh Abdullah  Bin Humaid wa Ara’ahu al-Fiqhiyyah
, 2/146)
Dalam isu ini telah dinyatakan juga dalam Fiqh al-Manhaji bahawa tidak dibolehkan memindahkan zakat melainkan pada tempat yang diwajibkan ke atasnya zakat itu dikeluarkan iaitu tempat dimana harta itu berada. Ini kerana golongan yang berhak menerima zakat menaruh harapan dan bergantung kepadanya. (Lihat
Fiqh al-Manhaji
, 2/63)
Pendapat kedua
: Dibolehkah memindahkan zakat ke tempat yang lain sekiranya terdapat keperluan dan kemaslahatan. Ini merupakan pandangan sebahagian daripada pandangan ulama mazhab syafie’ dan satu riwayat daripada mazhab Hanbali.
Mereka berdalilkan umum ayat dari firman Allah SWT:
إنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعَامِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِّقَابِ وَالْغَارِمِينَ وَفِي سَبِيلِ اللَّهِ وَابْنِ السَّبِيلِ ۖ فَرِيضَةً مِّنَ اللَّهِ ۗ وَاللَّهُ عَلِيمٌ حَكِيمٌ
Maksudnya
:
Sesungguhnya sedekah-sedekah (zakat) itu hanyalah untuk orang-orang fakir, dan orang-orang miskin, dan amil-amil yang mengurusnya, dan orang-orang muallaf yang dijinakkan hatinya, dan untuk hamba-hamba yang hendak memerdekakan dirinya, dan orang-orang yang berhutang, dan untuk (dibelanjakan pada) jalan Allah, dan orang-orang musafir (yang keputusan) dalam perjalanan. (Ketetapan hukum yang demikian itu ialah) sebagai satu ketetapan (yang datangnya) dari Allah. Dan (ingatlah) Allah Maha Mengetahui, lagi Maha Bijaksana
.
(Surah Taubah:60)
Ayat ini dinyatakan secara umum yang mana ia tidak terikat dengan mana-mana tempat yang khusus maka secara zahir ayat  dibolehkan untuk mengeluarkan dan memindahkan  zakat di tempat yang  lain. (Lihat
Ahkam al-Quran li al- Jassas
, 3/200)
Syeikh Islam Ibn Taimiyyah menyatakan bahawa: Tidak ada dalil Syara’ yang menyatakan  tegahan memindah atau mengeluarkan zakat lebih daripada jarak yang diharuskan untuk menqasarkan solat. Oleh yang demikian, dibolehkan memindahkan zakat tersebut ke tempat lain sekiranya terhadap keperluan dan maslahat.(Lihat
al-Mustadrak ala’ Majmu’ al-Fatawa
,3/162)
Justeru dalam isu ini kami lebih cenderung kepada pendapat yang pertama di mana tidak dibolehkan memindah atau mengeluarkan zakat ke tempat yang jaraknya lebih daripada jarak yang diharuskan menqasarkan solat. Ini kerana golongan yang berhak menerima zakat di tempat yang wajib dikeluarkan zakat tersebut  hendaklah diutamakan berbanding di tempat-tempat  yang lain. Dalam masa yang sama juga kami katakan, bayarlah zakat dan tunaikanlah di pusat-pusat zakat tempat di mana anda berada. Yang demikian kerana badan zakat setempat atau negeri mempunyai maklumat secara terperinci mengenai asnaf-asnaf zakat di sesuatu tempat dan mengeluarkan zakat kepada badan-badan berautoriti seperti ini lebih memudahkan dalam menyalurkan zakat kepada asnaf zakat.
Semoga Allah memberikan kefahaman yang baik dalam menjalankan segala titah perintahnya dan kami akhiri dengan doa:
رَبَّنَا آتِنَا فِي الدُّنْيَا حَسَنَةً وَفِي الْآخِرَةِ حَسَنَةً وَقِنَا عَذَابَ النَّارِ
Maksudnya
:
“Wahai Tuhan kami, berilah kami kebaikan di dunia dan kebaikan di akhirat, dan peliharalah kami dari azab neraka.”
(Surah al-Baqarah: 201)
Wallahua’lam
Bertarikh: 22 Ogos 2023 bersamaan 5 Safar 1445 H


#2743: Ludah Terkena Pakaian atau Sejadah Ketika Solat

Soalan:
Assalamualaikum Dato’ Seri. Saya ada soalan, kalau seseorang meludah sebab rasa sesuatu di dalam mulut, kemudian terkena sejadah lalu kena pakaian, boleh teruskan solat atau tidak? Kemudian kena ganti pakaian dan basuh tak sejadah itu? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan mengemukakan takrif ludah. Menurut
Kamus Dewan Edisi Keempat
, ludah ialah air yang keluar daripada dalam mulut, air liur.
[1]
 Ringkasnya, meludah adalah tindakan menyingkir air liur atau bahan lain dari dalam mulut. Ia biasanya dianggap tidak senonoh dan merupakan pantang sosial di kebanyakan bahagian di dunia, sungguhpun meludah masih boleh dilihat di sesetengah tempat.
[2]
Dalam menjawab soalan di atas, Imam al-Nawawi menyebutkan, tidak ada beza (dari segi hukum sucinya) pada peluh,
air liur
, hingus dan air mata, antara orang yang berjunub, perempuan yang haid, orang yang suci, Muslim dan kafir. Bahkan kesemuanya itu adalah suci daripada mereka, dan daripada haiwan yang suci. (Lihat
al-Majmu‘ Syarh al-Muhazzab
, 2/577). Selain itu, Ibn Qudamah juga ada menyebutkan bahawa bagi manusia, apa yang keluar dari saluran selain daripada qubul dan dubur ada dua jenis. Salah satunya ada suci seperti
air liur
, air mata, peluh dan hingus. (Lihat
al-Mughni
, 2/493). Begitulah juga, al-Bajuri menyatakan, sesuatu yang keluar dari saluran lain (selain qubul dan dubur) dihukumkan sebagai suci kecuali muntah yang keluar dari mulut selepas sampai ke dalam perut. (Lihat
Hasyiah al-Bajuri
, 1/100).
Oleh itu, jelaslah bahawa hukum asal air liur manusia adalah suci dan bukannya najis sekalipun ia dianggap sebagai jijik oleh sebahagian manusia.
Kesimpulannya
Justeru, berbalik kepada soalan yang diajukan,
kami berpendapat bahawa sejadah atau pakaian yang terkena air liur atau ludah adalah tidak mengapa dan solat yang didirikan dengan memakai pakaian itu tetap dianggap sah.
  Hal ini kerana air liur manusia adalah kekal suci sebagaimana hukum asalnya melainkan diyakini pada air liur itu telah bercampur dengan najis berdasarkan kepada tanda-tanda kenajisannya.
Kami pernah melihat guru kami ketika solat mengambil sapu tangan atau tisu dan meludah ke dalamnya kemudian dimasukkan ke dalam poket. Hal ini terjadi ketika di dalam Masjid al-Nabawi.
Lebih-lebih lagi, air liur turut dihukumkan sebagai suci kerana ia merupakan cabang kepada hukum asal iaitu manusia yang dihukumkan sebagai suci. Justeru, hukum yang sama terpakai kepada cabangnya atau apa yang berasal daripadanya. Ini berdasarkan kaedah:
التَّابِعُ تَابِعٌ
Maksudnya:
 “
(Hukum bagi) yang mengikut itu mengikut (hukum bagi yang asal).
” (Lihat
al-Asybah wa al-Naza’ir
oleh al-Suyuti, 1/117).
Begitu juga, jika timbul keraguan berkenaan air liur itu dan tidak ada sebarang tanda yang menunjukkan kepada kenajisannya, maka ia kekal sebagaimana hukumnya yang asal, iaitu suci. Ini bertepatan dengan kaedah:
الْأَصْل بَقَاء مَا كَانَ عَلَى مَا كَانَ
Maksudnya:
 “
Hukum asal sesuatu itu kekal mengikut keadaan asalnya
.” (Lihat
al-Qawaid al-Fiqhiyyah baina al-Asalah wa al-Taujih
, 6/13).
Begitu juga dengan kaedah:
اليَقِين لَا يُزَالُ بِالشَّكّ
Maksudnya:
 “
Keyakinan tidak dihilangkan dengan syak (keraguan).
” (Lihat
al-Qawaid li al-Hisni
, 1/204).
Berdasarkan kaedah ini, jika seseorang itu syak berkenaan kesucian air liur yang terkena pada pakaiannya, maka syak yang datang itu sedikit pun tidak menjejaskan kesucian air liur yang asalnya sudah diyakini akan kesuciannya.
Kami akhiri dengan doa:
اللَّهُمَّ إِنَّا نَسْأَلُكَ الْعَافِيَةَ فِي الدُّنْيَا وَالآخِرَةِ ، اللَّهُمَّ إِنَّا نَسْأَلُكَ الْعَفْوَ وَالْعَافِيَةَ فِي دِيْنِنَا وَدُنْيَانَا وَأَهْلِنَا وَمَالِنَا، اللَّهُمَّ اسْتُرْ عَوْرَاتِنَا وَآمِنْ رَوْعَاتِنَا ، اللَّهُمَّ احْفَظْنَا مِنْ بَيْنِ أَيْدِيْنَا وَمِنْ خَلْفِنَا وَعَنْ أَيْمَانِنَا وَعَنْ شَمَائِلِنَا وَمِنْ فَوْقِنَا ، وَنَعُوذُ بِعَظَمَتِكَ أَنْ نُغْتَالَ مِنْ تَحْتِنَا
Maksudnya:
“
Ya Allah, sesungguhnya kami memohon pada-Mu keampunan dan keselamatan (‘afiyat) di dunia dan akhirat. Ya Allah, sesungguhnya kami memohon pada-Mu keampunan dan keselamatan (‘afiyat) dalam agama, dunia, keluarga dan harta kami. Ya Allah, tutupilah aib kami dan berilah ketenteraman di hati kami. Ya Allah, jagalah kami dari depan, belakang, kanan, kiri, dan atas kami. Kami memohon perlindungan dengan keagungan-Mu agar tidak disambar dari bawah kami.”
Semoga Allah SWT memberikan kefahaman yang jelas kepada kita semua dalam beragama. Amin.
[1]
 Lihat
https://prpm.dbp.gov.my/cari1?keyword=ludah
. Diakses pada 14 Ogos 2023.
[2]
 Lihat
https://ms.wikipedia.org/wiki/Ludah
. Diakses pada 14 Ogos 2023.
Bertarikh: 22 Ogos 2023 bersamaan 5 Safar 1445 H


#2744: Hukum Para Pelajar Berdiri Ketika Guru Masuk Kelas

Soalan:
Assalamualaikum Dato’ Seri. Apakah hukum pelajar berdiri ketika guru masuk ke dalam kelas? Hal ini kerana saya pernah dengar hadith berkenaan larangan untuk berdiri untuk seseorang. Mohon pencerahan
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Tidak boleh seorang guru untuk memerintahkan para pelajar untuk berdiri apabila dia masuk ke dalam kelas, kerana Rasulullah SAW melarang perkara ini. Diriwayatkan daripada Muawiyah bin Abi Sufyan R.A, bahawa Rasulullah SAW bersabda:
مَنْ أَحَبَّ أَنْ يَمْثُلَ لَهُ الرِّجَالُ قِيَامًا فَلْيَتَبَوَّأْ مَقْعَدَهُ مِنَ النَّارِ
Maksudnya: “Sesiapa yang suka orang-orang berdiri untuknya, maka hendaklah dia menempati tempat duduknya di neraka.”
Riwayat Abu Dawud (5229), al-Tirmizi (2775) dan Ahmad (16830). Syeikh Syuaib al-Arnaut dalam Takhrij Sunan Abi Dawud (5229) menyatakan bahawa sanad hadith ini sahih.
Pendapat ulama’ dalam hal ini berbeza-beza: ada yang mengharamkannya, dan ada yang menganggapnya
mustahab
 disunatkan.
Pendapat Yang Memakruhkan dan Mengharamkan
Mereka yang memakruhkannya merujuk kepada hadith Anas RA, katanya:
لَمْ يَكُنْ شَخْصٌ أَحَبَّ إِلَيْهِمْ مِنْ رَسُولِ اللهِ صَلَّى اللَّهُ عَلَيْهِ وَسَلَّمَ ، وَكَانُوا إِذَا رَأَوْهُ لَمْ يَقُومُوا لِمَا يَعْلَمُونَ مِنْ كَرَاهِيَتِهِ لِذَلِكَ
Maksudnya: “Tiada seorang pun yang lebih aku cintai daripada Rasulullah SAW. Namun, apabila mereka melihatnya, mereka tidak berdiri kerana mereka mengetahui bahawa baginda tidak menyukai perkara tersebut.”
Riwayat al-Tirmizi (2754) dan Ahmad (12345). Al-Munawi dalam
Takhrij Ahadith al-Masabih
 (4/176) menyatakan bahawa hadith ini sahih.
Pernyataan pihak yang menyatakan bahawa berdiri untuk guru adalah tanda penghormatan kepada ilmu adalah tidak tepat. Jika itu benar, maka Rasulullah SAW sendiri adalah lebih berhak untuk menerima penghormatan tersebut. Namun demikian, para sahabat tidak berdiri untuk Rasulullah SAW kerana mereka mengetahui baginda melarang perkara itu. Hal ini berbeza sekiranya pelajar berdiri dengan sukarela untuk guru tanpa diminta.
Syeikh Abdul Aziz bin Baz berkata: “Saya diberitahu bahawa ramai guru memerintahkan pelajar berdiri bagi mereka apabila masuk ke dalam kelas, dan tidak diragukan bahawa perkara ini bertentangan dengan sunnah yang sahih. Hal ini kerana telah thabit daripada Rasulullah SAW bahawa baginda bersabda: ‘Sesiapa yang suka orang berdiri untuknya, maka hendaklah dia menempati tempat duduknya di neraka.’ Hadith ini diriwayatkan oleh Imam Ahmad, Abu Dawud, dan Tirmizi melalui Ma’wiyyah R.A dengan sanad yang sahih. Dan diriwayatkan oleh Imam Ahmad dan Tirmizi melalui sanad yang sahih dari Anas RA, beliau berkata: ‘Tiada seorang pun yang lebih mereka cintai daripada Rasulullah SAW, dan mereka tidak pernah berdiri untuk baginda apabila baginda masuk kepada mereka kerana mereka mengetahui baginda tidak menyukainya.’ Maka secara Sunnahnya adalah bahawa para pelajar tidak wajib untuk berdiri apabila para guru memasuki bilik darjah pelajar, berdasarkan kepada dua hadith ini maksud yang dimaksudkan daripada kedua-dua hadith ini. Guru pula tidak boleh memerintahkan para pelajar berdiri, kerana terdapat ancaman dalam hadith Mua’wiyah tentang Hal Ini, dan tidak disyorkan bagi pelajar berdiri berdasarkan hadith Anas yang dinyatakan, dan tidak tersirat bahawa segala kebaikan terletak dalam mengikuti sunnah Rasulullah SAW, mencontohi Baginda dan Para Sahabat R.Anhum. Semoga Allah menjadikan kita dan kamu semua dalam kalangan orang yang mengikuti mereka dengan baik, memberikan kepada kita kemudahan dalam memahami agama dan menetapkan keteguhan kita kepada agama Ini. “Lihat
Majallah al-Buhuth al-Islamiah
, 26/347)
Beliau Juga Berkata: “Berdirinya pelajar perempuan untuk Guru Perempuan dan pelajar lelaki untuk Guru Lelaki adalah Amalan yang Tidak Patut. Bahkan, yang paling Minimum dalam hal ini adalah hukum yang sangat makruh sebagaimana kata Anas R.A: “Tidak Ada seseorang yang lebih mereka cintai daripada Rasulullah SAW. Mereka tidak pernah berdiri untuk Baginda apabila Baginda memasuki ruangan mereka kerana mereka mengetahui Baginda tidak sukakan hal Ini.” Dan Sabda Nabi SAW: “Sesiapa yang ingin orang berdiri baginya, maka hendaklah dia menempati tempat duduknya di Neraka.” Hukum dalam hal ini bagi perempuan sama seperti lelaki, semoga Allah memberikan petunjuk kepada semua orang untuk melakukan apa yang mencukupi kepada-Nya, dan menjauhkan semua orang dari kemurkaan-Nya, serta memberikan ilmu yang bermanfaat kepada semua dan mengamalkannya. Dialah yang Pemurah lagi maha Mulia. (Lihat
Fatawa Ulama’ al-Balad al-Haram,
 hlm. 390)
Pendapat Yang Membenarkan
Manakala bagi mereka yang menganggapnya ia disunatkan merujuk kepada hadith Abu Sa’id Al-Khudri RA, katanya:
لَمَّا نَزَلَتْ بَنُو قُرَيْظَةَ عَلَى حُكْمِ سَعْدٍ هُوَ ابْنُ مُعَاذٍ، بَعَثَ رَسُولُ اللَّهِ صَلَّى اللهُ عَلَيْهِ وَسَلَّمَ وَكَانَ قَرِيبًا مِنْهُ، فَجَاءَ عَلَى حِمَارٍ، فَلَمَّا دَنَا قَالَ رَسُولُ اللَّهِ صَلَّى اللهُ عَلَيْهِ وَسَلَّمَ: «قُومُوا إِلَى سَيِّدِكُمْ»
Maksudnya: Ketika Bani Quraizhah menyerahkan urusan kepada keputusan Sa’ad – iaitu Ibn Mu’az – Rasulullah SAW menghantar utusan dan waktu itu Sa’ad berada dekat dengan Baginda, maka Sa’ad datang dengan menunggang keldai. Ketika hampir sampai, Rasulullah SAW bersabda: “Berdirilah untuk pemimpin kalian.”
Riwayat al-Bukhari (3043) dan Muslim (1768)
Mulla ‘Ali al-Qari dalam
Mirqah al-Mafatih
 berkata: “Berdirinya pelajar untuk guru adalah mustahabb (sunat) dan tidak makruh. Al-Baihaqi berkata: Berdiri ini adalah dalam bentuk kebajikan dan penghormatan, seperti yang dilakukan oleh kaum Ansar untuk Sa’ad, dan berdirinya Talhah untuk Ka’ab bin Malik. Orang yang diberi penghormatan ini sepatutnya tidak mengharapkannya dari orang yang melakukannya. Jika orang itu tidak melakukan perkara itu, dia tidak sepatutnya mengeluh, mengadu, atau menegurnya.” (Lihat
Mirqah al-Mafatih Syarh Misykat al-Masabih
, 7/2974)
Ibn Hajar al-‘Asqalani menukilkan  daripada Imam al-Nawawi, katanya: Dalam menjawab berkenaan hadith Mu’awiyah: Sesungguhnya yang lebih sahih dan lebih utama, bahkan pendapat yang tidak memerlukan apa-apa selainnya, ialah maknanya adalah larangan bagi orang yang mukallaf daripada menyukai orang berdiri untuknya. Hadith ini tidak melarang sikap berdiri kepada orang lain. Demikian yang disepakati oleh jumhur ulama. Adapun sesuatu yang dilarang dalam hadith ini adalah perasaan suka ketika orang lain berdiri untuknya. Ketika tidak terlintas dalam fikirannya perasaan suka tersebut, baik orang-orang berdiri ataupun tidak, maka tidak ada masalah. Namun, ketika dia menyukainya, maka di situlah letak pengharamannya. Maka tidak boleh digunakan sebagai hujah untuk meninggalkan berdiri untuk guru, kerana jika dikatakan bahawa berdiri itu menjadi penyebab melakukan perkara yang dilarang, kami katakan ini adalah terbatal kerana kami telah menyatakan bahawa melakukan perkara yang dilarang ini berkaitan dengan kesukaan untuk orang berdiri untuknya secara khususnya. (Lihat
Fath al-Bari
, 11/53; Lihat juga
‘Aun al-Maʻbud Syarh Sunan Abi Dawud
, 8/301)
Kami nukilkan di sini adab dengan Syeikh:
Antara adab penuntut ilmu dengan gurunya ialah sepertimana diceritakan berkenaan adab Musa A.S bersama Khadhir A.S, kata Musa A.S:
هَلْ أَتَّبِعُكَ عَلَى أَن تُعَلِّمَنِ مِمَّا عُلِّمْتَ رُشْدًا
Maksudnya:
 “Bolehkah aku mengikutmu, dengan syarat engkau mengajarku dari apa yang telah diajarkan oleh Allah kepadamu, ilmu yang menjadi petunjuk bagiku?”
(Surah al-Kahfi: 66)
Imam al-Fakhr al-Razi menjelaskan: Ayat ini menunjukkan bahawa Musa A.S meraikan pelbagai adab dan kesopanan ketika mana beliau ingin belajar daripada Khadhir. Antaranya:
Musa menganggap dirinya sebagai pengikut ilmu kepada Khadhir.
Musa meminta izin Khadhir untuk menyandarkan keperguruan tersebut, ini adalah kemuncak sebuah tawadhuk.
Musa mengakui kejahilan pada dirinya, dan mengiktiraf keilmuan sang guru (عَلَى أَن تُعَلِّمَنِ).
Rendah diri Musa tatkala beliau berkata (مِمَّا عُلِّمْتَ) bahawa dia hanya meminta diajarkan sebahagian dari ilmu yang telah diberikan Allah kepada Khadhir, tidak menunjukkan mahu setanding keseluruhan ilmu sang guru.
Kata Musa (مِمَّا عُلِّمْتَ) juga adalah iktiraf bahawa Allah yang mengajarkan ilmu kepada Khadhir.
Menyifatkan ilmu yang mahu diwarisi itu adalah bersifat petunjuk.
Musa menzahirkan kemahuan agar kaedah ilmu yang beliau kehendaki itu seumpama cara bagaimana Allah mengurniakan nikmat ilmu kepada Khadhir.
Menyandarkan diri sebagai mengikut orang lain, menunjukkan adab pelajar untuk menyerahkan segalanya kepada sang guru ketika awal pengajian, tanpa gopoh membantah.
Musa akui dahulu bahawa dirinya hanyalah pengikut yang sedia berkhidmat (J), kemudian barulah .. ( أن تُعَلِّمَنَ) memohon untuk belajar
Musa tidak punya kepentingan lain di sebalik menyandarkan keperguruan seperti mahukan termasuk harta dan kedudukan, melainkan hanya mahu menuntut ilmu.
(Lihat
Mafatih al-Ghaib
, 15/88-89 seperti dalam
Ma’alim Irsyadiyyah li Sina’ah Talib al-‘Ilm
oleh Syeikh Muhammad Awwamah, hlm. 228-231)
Betapa hebatnya ulama zaman dahulu seperti mana yang dikisahkan dalam kitab
 al-Jami’ li Akhlaq al-Rawi
 (1/185), Abu Ishak al-Syahidi melihat Yahya al-Qattan solat Asar kemudian bersandar pada tiang seri menara masjid dan berdiri di sekelilingnya Imam Ali Ibn Madini, al-Syazakuni, Amru bin Ali, Ahmad bin Hanbal, Yahya bin Ma`in, dan lain-lain lagi. Mereka yang bertanya kepadanya sedangkan mereka semua berdiri atas kaki mereka sendiri hingga sampai waktu solat Maghrib. Syeikh Yahya tidak menyuruh mereka untuk duduk dan mereka tidak duduk. Inilah kehebatan mereka.

Kesimpulan
Sebagai kesimpulan, kami katakan bahawa hadith “
Sesiapa yang suka seseorang berdiri untuknya, maka persiapkanlah tempat duduknya di neraka
“, larangan tersebut bukan disebabkan oleh perbuatan berdiri itu sendiri, tetapi larangan tersebut berkaitan dengan perasaan suka yang muncul dalam diri aseseorang ketika ada orang lain yang berdiri untuknya. Tambahan pula, Imam al-Nawawi sendiri menyebut bahawa sebab larangan tersebut adalah pada perasaan suka tersebut, tetapi sekiranya orang berdiri untuknya tanpa dia minta dan tanpa dia menyukainya, maka ia tidaklah menjadi masalah. Hal ini ditambah lagi dengan Nabi SAW memerintahkan para sahabat untuk berdiri ketika Sa’ad bin Mu’adz datang untuk mengumumkan hukuman kepada penduduk Bani Quraizah. Namun, perbuatan berdiri dalam situasi ini bukanlah untuk membesarkan individu tersebut, tetapi lebih kepada menghormati dan menghargai individu tersebut atas dasar keilmuan, atau kedudukannya yang mulia.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Marilah sama-sama kita berdoa kepada Allah SWT:
اللَّهُمَّ جَنِّبْنَا مُنْكَرَاتِ الأَخْلاَقِ ، وَالأَهْوَاءِ ، وَالأَسْوَاءِ  وَالأَدْوَاءِ
Maksudnya:
“Ya Allah, jauhkanlah kami daripada akhlak yang mungkar, hawa nafsu, juga dari segala keburukan serta dari penyakit-penyakit yang membawa kepada kebinasaan.”
Wallahua`lam.
Bertarikh: 22 Ogos 2023 bersamaan 5 Safar 1445 H


#2745: Gugurkan Kandungan Pada Bulan Pertama Kehamilan

Soalan:
Assalamualaikum Dato’ Seri. Apa hukum menggugurkan kandungan pada bulan pertama masa kehamilan?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Anak-anak merupakan anugerah daripada Allah SWT kepada sesiapa yang Dia kehendaki, sebagaimana yang difirmankan-Nya:
يَهَبُ لِمَنْ يَشَاء إِنَاثًا وَيَهَبُ لِمَن يَشَاء الذُّكُورَ
Maksudnya:
“Dia mengurniakan anak-anak perempuan kepada sesiapa yang dikehendakiNya, dan mengurniakan anak-anak lelaki kepada sesiapa yang dikehendakiNya.”
(Surah al-Syura: 49)
Ibn Kathir berkata: “Allah SWT memberitahu bahawa Dia memberi rezeki kepada siapa yang Dia kehendaki dan menahan rezeki daripada siapa yang Dia kehendaki. Tidak ada yang dapat menghalangi apa yang Dia berikan, dan tidak ada yang dapat memberikan apa yang Dia tahan. Dia menciptakan apa yang Dia kehendaki dan memberi anak perempuan kepada siapa yang Dia kehendaki. Al-Baghawi berkata: “Contohnya adalah Nabi Lut, yang hanya diberikan anak perempuan”. Dia juga memberikan anak lelaki kepada siapa yang Dia kehendaki. Al-Baghawi berkata: “Seperti Nabi Ibrahim yang tidak diberikan anak perempuan”. (Lihat
Tafsir al-Quran al-’Azim,
 7/198)
Menggugurkan anak atau janin yang berada di dalam kandungan sebelum ia berusia empat bulan adalah termasuk dalam perkara yang diperselisihkan hukumnya di sisi para fuqaha. Majoriti ulama mengatakan bahawa hukumnya adalah haram. Sebahagian lain mengatakan bahawa hukumnya adalah makruh. Manakala sebahagian lain pula berpendapat bahawa hukumnya adalah harus sekiranya terdapat keuzuran. Kami cenderung kepada pendapat majoriti fuqaha berkenaan keharaman menggugurkan janin yang berusia kurang daripada empat bulan.
Berkenaan isu menggugurkan janin ini juga, kami ada menjawab dengan isu yang hampir sama sebelum ini dalam artikel:
#1700: Gugurkan Janin Kerana Miskin
[1]
#344 Gugurkan Janin Sebab Sibuk Bekerja
[2]
Berkenaan persoalan di atas, kami nukilkan juga kenyataan Syeikh Dr. Wahbah al-Zuhaili yang menyebut:
Menggugurkan kandungan pada masa awal bergantungnya
nutfah
di dalam rahim seorang wanita atau dari masa pertama kehamilannya adalah haram dan termasuk pembunuhan kerana jika dibiarkan, tentu janin tersebut akan menjadi seorang manusia.
Kecuali jika dalam keadaan yang sangat darurat seperti hasil pemeriksaan doktor yang menyatakan bahawa janin tidak dapat hidup disebabkan tidak sempurnanya pembentukan otaknya, atau disebabkan penyakit misalnya, atau kehamilan itu sendiri akan membahayakan nyawa si ibu.
Manakala dalam keadaan selain daripada itu, maka tidak boleh menggugurkan kandungan kerana pada saat janin memulakan pembentukannya, dia telah memiliki hak untuk hidup. (Lihat
Fatawa Mu’asirah
oleh Syeikh Dr. Wahbah al-Zuhaili, hlm. 43)
Penutup
Seperti yang mana kami tegaskan bahawa gugurkan kandungan semata-mata tanpa tujuan yang dibenarkan oleh syar’ie maka hukumnya adalah haram kerana menafikan hak untuk hidup bagi kanak-kanak dalam permulaan ciptaan Allah SWT tetapi jika sekiranya dengan sebab kesihatan atau sebab yang diizinkan oleh syarak jika masih dalam peringkat kurang daripada 4 bulan maka hukumnya adalah harus.
Walaupun begitu, keperluan melihat dan mendapat nasihat pakar yang
thiqah
lagi dipercayai perlulah diambil kira. Ingatlah, sesungguhnya anak itu adalah kurniaan Allah SWT yang amat berharga bagi pasangan suami isteri. Kadang-kadang kita tidak mengetahui amna yang boleh mmeberi manfaat kepada kita.
Benarlah firman Allah SWT:
 آبَاؤُكُمْ وَأَبْنَاؤُكُمْ لَا تَدْرُونَ أَيُّهُمْ أَقْرَبُ لَكُمْ نَفْعًا ۚ
Maksudnya: “
 lbu-bapa kamu dan anak-anak kamu, kamu tidak mengetahui siapa di antaranya yang lebih dekat serta banyak manfaatnya kepada kamu.
”
Surah al-Nisa’ (11)
Akhir kalam, marilah kita berdoa semoga dikurniakan zuriat yang soleh dan solehah:
رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا
Maksudnya: “
Wahai Tuhan kami, berilah kami beroleh dari isteri-isteri dan zuriat keturunan kami: perkara-perkara yang menyukakan hati melihatnya, dan jadikanlah kami imam ikutan bagi orang-orang yang (mahu) bertaqwa
”
(Surah al-Furqan:74)
[1]

https://maktabahalbakri.com/1701-gugurkan-janin-kerana-miskin/
[2]

https://maktabahalbakri.com/344-gugurkan-janin-sebab-sibuk-bekerja/
Bertarikh: 22 Ogos 2023 bersamaan 5 Safar 1445 H